Espeleologoa egun batez Oñatiko Arrikrutz kobetan. - Viajes por Euskadi\nHasiera> Espeleologoa egun batez Oñatiko Arrikrutz kobetan.\nEuskal Herriak, bere barrenetan, leize eta galeriaz osaturiko paradisu ikaragarria gordetzen du, mundu osoan ezaguna, haren balio geologiko, arkeologiko eta paleontologikoagatik. Kobazuloen mundu miresgarrian murgiltzeaz gain, espeleologoen lana ezagutzeko aukera emango dizu esperientziak.\nAizkorriren magalean dago Arrikrutz –Euskal Autonomia Erkidegoko mendirik altuenetarikoan–, Oñati ondoan. Lur azpian 14 kilometro baino gehiagoko galeriak dituela, bene-benetako altxorra da espeleo-logiazaleentzat. Jaitsi 50 metro baino sakonago, lilura zaitez lurrazpiko ibaiarekin, estalaktitekin eta aurkikuntza paleontologikoekin (pantera, hartz eta haitzuloetako lehoien eskeletoak), ibil zaitez arrastaka leizearen barruan, lagundu gidariei puntu topografikoak hartzen edo haitzuloetako fauna berezia identifikatzen. Azken finean, izan zaitez espeleologo egun batez bi gidari adituk lagunduta... Ez zaizu damutuko!\nPrezioaren Barne: - Kobaren aurkezpena, Oñatiko Arrikrutz Interpretazio Zentroan.\nPrezioz Kanpo: Joan-etorria esperientziaren tokiraino.\nPartaide minimo eta maximoak: Gutxienez, 4 pertsona.\nIraupena: 1 ordu eta 30’ eta 2 ordu artean.\nNoiz egin daiteke?: Urte osoan (kontsultatu kobazulo bakoitzaren arabera). Arrikrutzen bada, asteburuetan/larunbatetan (kontsultatu).\nHizkuntzak: Spanisch, Baskisch, Englisch, Französisch


Datorren ostiralean, apirilaren 15ean, muxikoak eta beste hainbat dantza herrikoi dantzatzeko eta ikusteko aukera izango dugu Azkoitiarrak, Bizkargi Musika Eskolako ikasle helduen Dantza Taldeak Sa...\n2016-17 Ikasturterako lehenengo matrikulazio epea, martxoaren 18an amaitzen da. Beraz, apirilaren 4an irekiko da bigarren epealdia guztientzat: apirilaren 4tik ekainaren 17arte (biak barne) Bigarr...\nDatorren apirilaren 9 eta 10ean, Elgoibarko herriko antzokian ospatuko da Aurresku eta Soinu Zahar Txapelketa. Bizkargi Musika eta Dantza Eskolatik 10 urteko bi ikasleek parte hartuko dute: Oier Al...\nGRABATU ZURE BERTSIOA: MUSIKATU BIZITZA Emusik Experience 2016k proiektu honetan parte hartzera gonbidatzen ditu musikazale guztiak. Hona hemen Iban Garciak BIZKARGIko ikasleekin grabatutakoaren es...\nGRABATU ZURE BERTSIOA: MUSIKATU BIZITZA Emusik Experience 2016k proiektu honetan parte hartzera gonbidatzen ditu musikazale guztiak. Piztu kamera, edota sakelako telefonoa erabili, eta hasi grabatz...\n2016-17 Ikasturterako matrikulazioaren 1. epea ireki da\n2016-17 Ikasturterako lehenengo matrikulazio epea, martxoaren 7an ireki da. Hona hemen lehenengo eta bigarrengo epealdien datak: 1.- LEHENGO IKASLEENTZAKO MATRIKULA EPEA: martxoaren 7tik 18arte (bi...\nTALDEZ TALDE KONTZEJUPEAN XVII. edizioa: Abesbatzak\nMartxoaren 13an, Taldez-taldeko XVII. edizioaren hirugarren ekimena ospatuko da Kontzejupean, eguerdiko 13:00ean. Bertan, Iraurgi eta Bizkargi abesbatzek arituko dira Iñaki Maidagan eta Maje Larrañ...\nOtsailaren 28an, Bizkargi Musika eta Dantza Eskolak XVII. Taldez-taldeko edizioari hasiera eman zion. Urtero bezalaxe, hiru ekintza mota antolatu dira: lehenengoa– Euskal Musika tresnak eta Dantza...


Gipuzkoan zailagoa dute gazteek euren kabuz bizitzen jartzea | El Diario Vasco\nGipuzkoan, alokatzea ez da errenta.\nM. IMAZ Viernes, 10 febrero 2017, 11:09\nOro har, gazteentzat etxebizitza hartzearen kostuak behera egin du Euskadin. Hori ondorioztatu du besteak beste Gazteen Euskal Behatokiak 'Etxebizitza-emantzipazioaren kostua Euskadin 2015' ikerketa aztertu eta gero. Gauzak, ordea, ez dira berdinak EAEko hiru lurraldeetan, eta euren kabuz bizitzen jartzeko orduan Gipuzkoako gazteak dira zailtasun handienak dituztenak, batez ere maizter izan nahi badute, eta ez etxejabe.\nEnplegu eta Gizarte Politiketako Sailaren baitako Behatokiak argitaratu berri duen txostenean emantzipatu nahi duen 18 eta 34 urte bitarteko gazte soldatadun bati etxebizitza eskuratzeak dakarkion kostu teorikoa kalkulatzen da, jabetzan zein alokairuan.\nIkerketan nabarmentzen denez, Gipuzkoako 35 urtetik beherako gazte soldatadun batek bere hileko soldata garbiaren %58a bideratu beharko luke merkatu librean etxebizitza erosteko hipotekaren lehen hilerokoa ordaintzera. Aurreko urtearekin alderatuz Gipuzkoako kostuak 8 puntuko beherakada izan duen arren (orduan %65,7a baitzen), gazte gipuzkoarrek sailkapenaren buruan jarraitzen dute, Bizkaiko gazteek hileko soldataren %52,2 behar baitute, eta ia hamar puntu gutxiago, %45,4, Arabakoek.\nEgoerak nabarmen egiten du okerrera gaztearen asmoa alokairuan bizitzea baldin bada, errentak asko igo direlako, eta merkatu libreak ez duelako bereizten gazteen eta beste kolektibo batzuen artean. Hala, Gipuzkoako gazte batek etxe bat hartu nahi badu alokairuan soldata garbiaren %67,5 bideratu behar du horretara. Bizkaiko (%64,0a) eta Arabako (%54,1) gazteek baino esfortzu handiagoa egin behar du, hortaz, beti ere merkatu libreko etxebizitza bat bakarka alokatzeko egoera hipotetikoan.\nKontuan izan behar da, salmentan zein alokairuan dauden etxeen prezioak oso desberdinak izan arren soldatak antzekoak direla EAEko hiru lurraldeetan. Eta desoreka horrek bereziki zigortzen ditu Gipuzkako gazteak.\nBehatokiak zehaztu du 'estimazio teoriko' batean daudela oinarrituta datuak, «batez besteko balioak hartzen direlako kontuan eta ez kasu bakoitzeko berezitasunak (soldata, etxebizitzaren prezioa, hipoteka-maileguaren baldintzak horrelakorik egonez gero, eta abar)». Izan ere, eskuratze-kostu hori kalkulatzeko kontuan hartzen dira adin tarte horretako gazteen batez besteko soldatak, batetik, eta bestetik, Euskadiko lurralde bakoitzeko etxebizitzen batez besteko salneurriak, kontratatutako hipoteka-maileguen batez besteko interes-tasak bai eta mailegu horien batez besteko iraunaldia ere, erostea aukeratuz gero, edo batez besteko alokairu-errentak, alokatzea erabakitzen bada.\nEl testamento vital también se podrá formalizar en los centros de salud de Gipuzkoa Etxepare lizeoaren aldeko sagarrondoak Tolosan eta Seguran


Polinizatzaileekin bueltaka: erleak eta gehiago - Zientzia Kaiera\nErleak salbatzeko dei andana egin izan dira. Kanpainak abiatu dira, gaiaren inguruko TED Talkak ere egin dira eta zereal marka batek ere kanpaina erraldoia abiatu du erleak salbatzeko.\nIrudia: Erleak salbatzeko kanpainak jarri izan dira abian, polinizazioan dute garrantzia dela eta. Erleak ez dira, baina polinizatzaile bakarrak, ezta nagusiak ere.\nPolena garraiatzen landareen ugalketa ahalbidetzen dituzten animaliak dira polinizatzaileak. Zonalde epeletan landareen %78k eta zonalde tropikaletan landareen %94k behar dute animalien polinizazioa. Giza elikadurarako erabiltzen diren laboreen %75ean baino gehiagotan dute eragina polinizatzaileek maila batean edo bestean. Kontuan izan behar da, hala ere, bolumenari dagokionez, giza kontsumoaren gehiengoa (%60) animali polinizaziorik behar ez duten laboreak direla eta animalien polinizaioa behar dutenak %35 direla.\nPolinizatzailerik ezagunena, zalantzarik gabe, erlea da. Eta erlea esatean ezti-erlea (Apis mellifera) da gogora datorrena kasu gehienetan. Honi lotuta, ikerketa honen arabera, jendearen %99ak erleak ezinbestekoak edo oso garrantzitsuak direla uste badu ere, %14ak baino ez da gai erle espezie kopurua asmatzeko (1.000 espezie gora behera). Eta zenbat erle espezie daude? 100? 2.000? Ezta hurrik eman ere. 20.000 erle espezie inguru daude munduan.\n90eko hamarkadan izan ziren erleen egoeraren inguruko lehenengo alarma hotsak. Orduan argirtaratutako ikerketaren arabera, polinizazioaren inguruko kezka areagotze bidean zen erleen populazioek behera egiten zuten heinean.\n1985 eta 2005 urteen artean ezti-erle kolonien %25 galdu ziren Erdialdeko Europan. Estatu Batuetan %59 1947 eta 2005 artean. Collony Collapse Disorder (CCD) izena eman zaio erle kolonien galera jarraituari. Honen atzean ez da kausa bakarra identifikatu, hainbat faktorek dute eragina: habitatetan aldaketak, fragmentazioa, patogenoak, aldaketa klimatikoa, intsektiziden erabilera, nekazaritzaren intentsifikazioa…\nEzti-erleak salbatzeko zenbait kanpaina egin dira nazioartean: TED Talkak egin dira, Greenpeacek ere mundu mailako kanpaina abiatu du eta zereal marka batek ere nazioarteko kanpaina jarri du martxan.\nEzagunenak badira ere, ezti-erleak ez dira polinizatzaile bakarrak. Bestelako intsektuak (tximeletak, liztorrak, inurriak, kakalardoak, euliak…) ere polinizatzaileak dira. Baita zenbait ornodun, hala nola, saguzarrak, kolibriak, zenbait karraskari eta baita sugandilak ere. Polinizazioen %14aren arduradunak baino ez dira ezti-erleak.\nPortaera moldaketak eta egokitzapen morfologikoak jasan ditu ezti-erleak nektarra eta polena jaso, garraiatu eta biltzerako orduan oso eraginkor bilakatu dutenak, Juan Carlos Pérez Hierro biologoak azaltzen duenez. Horrek, baina, ez du polinizatzaile on bilakatzen, bidean galdutako polena baita polinizatzen duena eta Apis mellifera asko hartu eta gutxi galtzeko dago diseinaturik.\nEzti-erleak, beraz, ez dira polinizatzaile nagusiak. Are gehiago, ezti-erleak polinizatzaile basatien lanaren osagarri dira, ordezkatzaile baino. Megachilidae familiako erleak planetako polinizatzailerik eranginkorrenetarikoak kontsideratzen dira, Juan Carlos Pérez Hierroren esanetan.\nZer bestelako polinizatzaileak daude, baina? Ezti-erle eta gainerako erleez gain hainbat polinizatzaile mota aurki daitezke:\nIntsektuak: Liztorrak, lore-euliak, tximeletak eta baita kakalardoak ere, besteren artean.\nHegaztiak: Kolibriak dira hauen artean ezagunenak, baina melifagoak eta eguzki txoriak ere polinizazio lanetan ibiltzen dira.\nUgaztunak: Saguzarrak, zenbait karraskari edota lemurrak, besteak beste.\nArgitalpen-data: 2019/08/14 · Atala: Dibulgazioa\n[…] Aurreko artikuluan ikusi bezala, ezti-erleak ez dira polinizatzaile nagusiak. Ez nagusiak, ezta mehatxatuenak. Baina zein da polinizatzaileen egoera? […]


Bi kasu positibo zenbatu ditu Osasun Sailak azken orduetan herrian | danbolin\nBi kasu positibo zenbatu ditu Osakidetzak azken 24 orduetan Zestoan. Asteburuan sei kasu zenbatu ziren eta bi datu horiek gehituta, guztira, 50 kasu positibo zenbatu dira herrian, Covid-19aren azken agerraldia hasi zenetik.\nAzken orduetan, Osakidetzak 9.741 PCR proba egin ditu EAE-n eta horietatik 432 positibo detektatu dira: 198 Bizkaian, 138 Gipuzkoan eta 83 Araban. Azken 72 orduetan, EAE-tik kanpo bizi diren 13 pertsonak ere positibo eman dutela jakinarazi du Osasun Sailak. Hiru lurraldeetan, 256 lagun daude ospitaleratuta, horietatik 56 ZIUn.\nBeste kasu positibo bat zenbatu dute Zestoan\nPrevious Article Ertxin eta Andutz tontorrak igoko dituzte zestoarrek presoen eskubideen alde\nNext Article Ikasturte berriari ekingo diote gaur Gaztelekuan\nAlbiste gehiagoIkasturte berriari ekingo diote gaur GaztelekuanAsteburu honetan hasiko dute denboraldia futbol talde nagusiekSei kasu positibo gehiago detektatu dira herrianIñaki Azkuneren ‘Zestoaren Historia (2)’ lana kaleratu dute


Negozio bat hasten Maurizio | Zerbitzuen esparrua\nEtxea Enpresa eratzea Jurisdikzioak Maurizio Zerbitzuaren esparrua\n1. Mauricio Enpresaren eraketa\n1.1. Baimendutako enpresa (AC)\n1. Enpresa eratzeko zerbitzuaren kuota\nEmandako zerbitzuak eta dokumentuak\nMemorandumaren eta estatutuen kopia konpultsatua\nEgoitza soziala eta agentearen lehen kuota\nEnpresako Idazkaritza Mantentzea lehen urtean\nAdministrazio Kontseiluaren baimen ekintzak\nHarpidetza Eskubideen Transferentzia\nHasierako akten korporatiboen ebazpena\n2. Gobernuaren kuota\nLehen urteko gobernuaren kuotak\nEskabidea Enpresen Erregistroan (ROC) aurkeztea\n1.2. Global Business Company (GBC 1)\nENPRESA MUNDUKO LIZENTZIA - 1. KATEGORIA\nZuzendaritza Baimenaren Legea\nMemoranduma eta eratze artikuluak\n2. Gobernuaren kuota eta zerbitzu kobratua\nFinantza Zerbitzuen Batzordeari gobernuaren kuotak\nEnpresen Erregistratzaileari gobernuaren kuotak\n2. Maurizioko enpresarentzako banku kontua irekitzea\nIkuspegi orokorra "Ezagutu zure bezeroa" dokumentuak emandako dokumentu guztiek bankuen eskakizunak betetzen dituztela ziurtatzeko.\nAztertu negozioaren esparrua, bezeroen beharrak ulertuz.\nEskaera orriak bete eta bezeroei agindu notario dokumentuak behar bezala ezartzeko.\nLan egin bankuekin eskaeretan. Erantzun bankuen galderei bezeroen izenean.\nBidali hautatutako negozio-dokumentuak.\nBanku formularioa igortzen da.\nAntolatu bideokonferentzia bankuen politika gisa.\nEntregatu beharrezko kopia paperean eta notario bidez egindako dokumentuak bankuei.\nBanku kontua bankuen nahierara bakarrik irekitzen da.\nBanku txartelak, bezeroei zuzenean bidalitako kontuaren informazio gutuna.\nHasierako gordailuen likidazioa.\n3. Gure Bulego Zerbitzua Maurizian duzun enpresarentzat\nAukeratutako 4 bulego plan mota daude jarraian:\n1. Bulego birtuala\nDokumentuen posta zerbitzua\n2. Eskainitako Bulego Plana\nAdministratzailearen zereginetarako taldeko laguntza\nAbiadura handiko Wi-Fi\n3. Lankidetzako Plana\nDoako kafea eta tea mugagabea\nPeer-2-peer sare dedikatu eta solidarioa\n4. Bilera gela\nBilera profesionaleko gelak\n4. Maurizioko konpainia berritzeko zerbitzua\nUrteko mugaegunari buruzko mezu elektronikoak / gutunak gogoraraztea.\nGobernuak eskatutako albiste / legezko eskakizunak jakinarazi.\nEnpresako idazkarien horniketa, helbide soziala.\nUrteko aitorpenak prestatzea eta aurkeztea.\nLizentzia eskaerak prestatu eta artxibatzea (hala badagokio).\nGobernuaren tasak prestatu, artxibatu eta ordaintzea.\nJurisdikzioaren araberakoa izango da, kontabilitatea eta ikuskaritza beharko dira (Hong Kong, Singapur edo Erresuma Batua, etab.).\nBerritze prozesua amaitu ondoren emango dira eguneratu diren dokumentuak, hala nola Enpresa Lizentzia, Urteko Itzulketa, Berrespena, eta abar.\nKonpainia sortu Mauritiusen\nEBk EAE, Suitza eta Maurizio kentzen ditu paradisu fiskalen zerrendetatik\nHartu opor fiskalak Mauritiusen\nItsasontzien Erregistro Zerbitzuak Mauritiusen


Zuen zozketa: udaberria - Aia orio - Karkara.eus\nZuen zozketa: udaberria\nJokin Salsamendi 2016-02-01 09:06\nJendeak uste zuen mozorrotuta ginela. Kristoren disfraza lortu genuen eta guk jakin ez. Eta, noski, salmentak desastre...\nKarkararen deiari ezin esan ezetz, eta hemen nauzue irribarrea sortzea beste helbururik ez duen testua idazteko asmoz. Egunak berez dira astunak, eta zerbait alaia irakurtzeak beti igo ohi du morala. Morala, bizi poza, alegia; ez pentsa honek beste zerbait igoko dizuenik… beste horretarako watsappeko bideoak daude. Badakin buztan beltzaren bideoa eta…\nKonturatzerako ilbeltza pasa zaigu eta otsailean gara dagoeneko. 2016 ospetsu honetatik urrun ikusten dira Kilometroetako garaiak. Urruti 2014ko otsaila, non Gure Zozketa ekimena martxan jarri genuen. Badakizue 60.000 euroko saria duen zozketa. Orduan hasi zen gure abentura Gipuzkoan zehar, titiritero, Joxemari eta ferietakoen artean, odolean daramagun ijito senak deituta. Goenkale bukatu den honetan hiru ataletan azalduko dizkizuet urte hartako komeriak.\nKaleko bataioa Tolosan jaso genuen. Inauterien Igandean. 2013an Kilometroak izan ziren hirian. Kmk idatzita zuen peto horia jantzi eta San Frantzisko kalera. Hantxe hasi ginen pasarako jendeari boletoak eskaintzen. Indio, moja, troglodita eta aingeruen artean hiru satelite hori. Aldamenean txosna kutre baten gainean Egan taldearen imitatzaileak. Beste aldean iglu mugikorra kalimotxoz gainezka. Eta aurreko errepidean karrozen desfilea.\nHala ere petoak ematen zuen indarrez txartelak eskaintzen hasi ginen: Kilometroen aldeko boletorik nahi? Baina jendeak gu begiratu eta barre egiten zigun. Senar emazte adinekoak galdera entzun eta irribarrea. Aita semeak pasa eta algara. Bi gazte pasa eta ona! Aurki konturatu ginen ze gertatzen zen. Jendeak uste zuen mozorrotuta ginela. Kristoren disfraza lortu genuen eta guk jakin ez. Eta, noski, salmentak desastre…\nGainera, gu bezalako hiru tipo itsusiri nork erosiko zion txartelik? Kilometroen aldekoek eta behar handian zen neskazaharren batek. Baina guk beti eskudirutan kobratzen genituen txartelak… Ondorenean etorri ziren emakumeak zozketako tiketak saltzera, eta emakumeak parte hartzen duten ekintza guztietan bezala, arrakasta etorri zen. Arrakasta idatzi dut, zergatik egiten duk barre? Orduan hasi zen proiektua indartzen.


Eskola Inklusiboaren Oinarriak: PESTALOZZI ESKOLA\nEskola Inklusiboaren Oinarriak\nGasteizko Magisteritza Eskolako 2º mailako ikasle baten Ikaste Koadernoa datza eta Blog honen bidez, Eskola Inklusiboaren ikasgaian landutako guztia agertuko da. Eskerrik asko bisitatzeagatik. Lara Amor Cormenzana\nJohann Heinrich Pestalozzi pedagogia modernoaren aintzindaria da eta Industria Iraultzaren garaian langileriaren hezkuntzarekiko ardura berezia erakutsi zuen. Bere pentsamenduan eta hezkuntza jardueran eragin nabarmena izan zuen Jean-Jacques Rousseau filosofoa. Hezitzaile moduan lan egin zuen eta hainbat eskola sortuz, "Neuhof eskola" eta "Pestalozzi eskola" hoien artean egonda. Aipatutako bigarren eskolari buruz hitz egingo dut sarrera honetan eta honen berezitasunei buruz.\nPestalozzi bere ikasleetaz oso zaila den gauzabat lortu egin zuen, hauek aitatxat hartzea eta maite izatea. Metodo didaktiko aproposa eta unibertsala lortzeko bidean egon zen, adibidez liburuak gorroto zituen artifizialak kontsideratzen baitzituen.\nPestalozziren akzioa pedagogiko eta hezkuntza gaur egun garrantzitsuak kontsideratzen diren idei batzuetan mantentzen da, hauek batzuk izanez:\n1.- Haur txiroekin izandako esperientzian oinarritzen da. Haur hauei instrukzioak eta lanbide ikasketak eskaintzen zizkien. Bere pedagogi proposamena, heziketa popularraren proposamena da.\n2.- Hezkuntza demokratikoa errazteko, hezkuntz instituzio guztien erreforma proposatzen zuen.\n3.- Kalkulu, hizkuntza eta irakurketa hezkuntza metodoak hobetu zituen.\n4.- Errekurtso gutxiko umeak integratzea zen bere helburu nagusia.\n5.- Bere ikasleak etorkizuneko irakasleak izango zirela uste zuen.\n6.- Irakaslea ez zen autoritatedun pertsonatzat hartzen. Zentzu honetan, irakaslea, ikaslearen zerbitzura egon behar zuen.\n7.- Haurrarengan konfidantza izugarria izaten zuen.\n8.- Eskolak izan beharrean, tailerrak ziren, non lanbide ikasketak eskaintzen ziren.\n9.- Bere interesaren balio nagusia Hezkuntza parekatzailea zen, hots, jende alboratuei hezitu ahal izatea.\n10.- Herritar hezkuntzaren bertuteetan konfiantza guztia zuen.\nPublicado por Lara Amor en 10:47 p. m.\nEtiquetas: Klasean landutako gauzak\nPAD ETA POAT\nHAURRENGANAKO INDARKERIAREN KONTRAKO NAZIOARTEKO E...\nKlasean landutako gauzak (9) Lara Amor (9) Filmak (8) Ikasgaitik kanpo landutakoa (6) Hausnarketak (3) Klasean landutako Muralak (3) Nazioarteko egunak (3) AOI (1)\nHaur Hezkuntza ikaslea.\nGOMENDAGARRIAK DIREN PELIKULAK\nMADRE CON RUEDAS


Euskaraz aurkeztu diren Karrera Amaierako Proiekturik onenak saritu dira - Ideko\nEuskaraz aurkeztu diren Karrera Amaierako Proiekturik onenak saritu dira\nArrasateko Goi Eskola Politeknikoan izan da sari-banaketa ekitaldia. ORONAko Ander Malbadik jaso du lehenengo saria eta IK4-IDEKOn proiektua egin duen Amaia Buenok bigarren saria. Bien artean 2000 euro jaso dituzte Mondragon Unibertsitateak eta MONDRAGON Korporazioak bultzatutako Gradu Amaierkao Proiektuak (GAP) sarien hirugarren edizio honetan.\nMondragon Unibertsitateak eta MONDRAGON korporazioak antolaturiko sari-banaketaren hirugarren edizio honen helburua ikasleek Korporazioko enpresetan karrera amaierako proiektuak euskaraz egitea da.\nEuskararen sustapena Karrera Amaierako Proiektuetan\nSari hau MONDRAGON Korporazioko Euskara Batzordearen ekimenez sortu zen eta ikasleek unibertsitatetik lan mundura jauzi egiten dutenean ikasketa amaierako proiektuak euskaraz egitea sustatzea du helburu. IK4-IDEKOk aukera honen inguruko informazioa ematen die karrera amaierako proiektua egitera etortzen diren ikasle guztiei, eta animatu egiten ditu euskalproiektua euskaraz egitera, horretarako ahal diren baliabide guztiak eskainiz.\nAmaia Buenok, 'Proteomika arloan lagin prestaketarako makina-prototipo baten diseinua eta fabrikazioa' izenburu zuen proiektua eraman zuen aurrera IK4-IDEKO, Elgoibarko teknologia zentruan.\nSari-banaketan parte hartu dute Mikel Lezamizek, Mondragon Korporazioa; Peio Olaskoagak, IK4-IDEKO eta Idoia Peñakobak, MU.\nEpaimahaian parte hartu dute MUko fakultate bakoitzeko bi kidek (Enpresagintza, HUHEZI, MGEP) eta MONDRAGON Korporazioko ordezkari batek. Lan guztiek maila tekniko oso altua izan dute eta 9 edo hortik gorako kalifikazioak izan dituzte. Aurten 176 proiektu izan dira euskeraz aurkeztu direnak eta horietatik 32 izan ziren sari hauetan parte hartzeko ezaugarriak betetzen zituztnak. Lan guztiak sakon aztertu ondoren ados jarri dira eta aho batez erabaki dituzte saritu beharreko lanak.


Indarberritzeko oporrak - Nafarroako Hitza Indarberritzeko oporrak – Nafarroako Hitza\n2018, uztailak 13 Aisialdia, Albisteak, Astekoa, Gizartea, nafarroa 570\nZer ikara!”. Liubomira Alievak ez du kazetariarekin hitz egin nahi. “Oso lotsatia da”, azaldu du Leitzako bere etxean hartu duen Mari Carmen Arregik. Ukrainakoa da Alieva, eta 8 urte ditu. Laster beteko ditu 9 urte, hilaren 28an. 6 urte bertzerik ez zituen Nafarroara lehendabizikoz etorri zenean, Chernobil elkartearen bidez. “Familiako kide bilakatu da jada; gure neskatoa da”, nabarmendu du Arregik, haurrari so.\nTxernobylgo zentral nuklearreko leherketaren itzalpean bizi dira Alieva eta herri horretako gainerako haurrak. Hondamendi haren arrastoa dute gainean, hura gertatu eta hainbat urtera jaio arren. Uda sorterritik at pasatu ahal izateak aukera ematen die indarberritzeko. Ez dira hilabeteotan Nafarroako familien artean aterpe aurkitzen duten bakarrak, halere. Haur sahararrak Tindufeko kanpalekuetatik ateratzen dira udan, eta basamortuko egunotako beroa eta baldintza gogorrak bazter uzten dituzte, tarte batez. Aurten, 101 haur saharar eta Ukrainako 73 etorri dira Nafarroara, indarberritzeko oporrak pasatzera.\n1986ko apirilaren 26an gertatu zen Txernobylgo leherketa. Zentral nuklearraren 4. erreaktorea lehertu zen, proba saio batean. Konponketa lanetarako geratu behar zutenez, aukera baliatu zuten: kanpoko argindar sorgailuak huts eginez gero, erreaktorearen turbinak segurtasun sistemak piztuta edukitzeko behar adina energia sortzeko gai ote ziren jakin nahi zuten. Prozesua azkarregi egin zuten, ordea, eta gelditzeko aginduak motelegi eman zituzten: ordurako, beranduegi zen. Erregai nuklearra urtzen hasi zen. 2.000 gradu baino gehiago hartu zuen nukleoak: lurruna pilatu eta leherketa eragin zuen. Erreaktorearen estalkia suntsitu zuen leherketak, eta 200 tona gai erradioaktibo jaurti zituen atmosferara. Haizeak Ukrainaz kanpora eraman zituen partikula erradioaktiboak: hurrengo egunean, Suediako Frosmarken antzeman zituzten, eta Sobietar Batasunetik zetozela ondorioztatu zuten.\nHiru hamarkada luze joan dira Txernobylgo zentralak eztanda egin zuenetik, baina leherketaren arrastoak ez dira desagertu. Eztandak Bielorrusiako lurraldearen %23 kutsatu zuen; Ukrainakoaren ia %5, eta Errusiakoaren %0,5. “Hedabideetan agertu zena ezagutzen dugu gertatu zenari buruz; eta Liubomirak ez du deus erran nahi sorterriari buruz; Ukrainaz galdetzen diogunean, beste edozer gauza kontatu, edo ez du erantzuten”, azaldu du Arregik.\nAspalditik zuen leitzarrak Ukrainako haur bat hartzeko asmoa, baina lanak ez zion aukera hori eman, duela hiru urtera arte. “Chernobil elkartekoak ezagutu, eta asko gustatu zitzaigun haien lan egiteko modua. Baietz esan genuen, eta ez gara damutu”. Onartu du, halere, “beldurgarriak” izan zirela hasierakoak. “Bilbora joan ginen haren bila; lotsati agertu zen gurekin, oso lotsati”. “6 urte besterik ez zuen, harentzat ere egoera zaila zen; gorputza tentsio batean zuen, gogortua; ukitzea ere ez zuen nahi”, gaineratu du Arregiren errain Jenny Olanok.\nEtxera ailegatu orduko, halere, denak hasi ziren hasierako beldurrak galtzen. “Keinuka hasi zitzaigun esaten maletan zuen zerbait erakutsi nahi zigula. Opariak ekarri zizkigun: goxokiak, te ontzi bat, eta etxean egindako ogia”, kontatu du Arregik, hunkituta.\nAlieva Txernobyldik 30 kilometrora dagoen Zorin herrikoa da. Arregik eta gainerako senideek badute urtero hartzen duten haurraren sorterriari buruzko jakin-mina. “Nahiko genuke joan; aldi berean, beldurra eragiten digu aukera horrek, esan baitigute baldintzak gogorrak direla han; beldurtzen gaitu Liubomiraren errealitatea ezagutzeak”, onartu dute. “Liubomirak, gainera, ez du gu harat joatea nahi. Aukera aipatzen diogun bakoitzean, ezetz esaten digu, irmo”, erantsi du Olanok. “8 urte besterik ez du, baina gai da sorterriko eta Leitzako egoera alderatzeko. Ez digu hangoa erakutsi nahi”.\nUkrainan egona da Olatz Linazisoro. Chernobil elkarteko kidea da, eta iaz joan zen urtero Euskal Herrira ekartzen dituzten haurren sorterria ezagutzera, elkarteak berak antolatutako bidaian. Gogoratu orduko, hunkitu egiten da. “Esperientzia polita izan zen, gure haurren familiak ezagutu genituelako; sorterrian nola bizi diren ikusi ahal izan genuen, eta hori gogorra izan zen. Asko herrixka txikitan bizi dira, urik gabe. Bizimodu latza dute”, azaldu du.\nAurten, 6 eta 17 urte bitarteko 192 haur ekarri ditu Chernobil elkarteak Euskal Herrira. Haietako hamabost daude Nafarroan. Herrialdera Ukrainatik etorri diren gainerako haurrek Bigarren Familia elkartearen bidez egin dute bidaia, hain zuzen ere. Txernobyl inguruko herrietako haurrekin egiten dute lan izen bereko elkarteko kideek. “Garrantzitsua da haurrak hiruzpalau urtez jarraian handik ateratzea, horrek mesede handia egiten diolako haien osasunari”, nabarmendu du Linazisorok.\nUkrainan fruta jatea ia ezinezkoa da haurrentzat, adibidez. “Oso garestia da”, azaldu du elkarteko kideak. Hemen, erruz jaten dute. “Lau uda hemen pasatzeak indarberritu egiten du haurron sistema immunologikoa”. Arregik azaldu du Alievari “izugarri” gustatzen zaiola fruta. “Sandia jaten hasi, eta gai da erdia hartzeko!”.\nGogoratu du etorri zen lehen uda, eta orain baino anitzez ere “ahulago” zegoela azaldu du. “Mehe zegoen, eta kolorea ere ez zuen batere ona”. Ukrainatik itzultzen denean, pisatu egiten du Arregik Alieva. “Aurten ez du gramo bat ere galdu. Urtetik urtera indartsuago dago, sumatzen zaio aldea”.\nEuskaraz egiten du Leitzako bere familiarekin Alievak. “Oso azkarra da. Lehen uda amaitu zenerako, gai zen dena ulertzeko; bigarrenean jada hitz egiten zuen, eta ederki, gainera. Haren gurasoek gutuna bidali ziguten. Ongi zegoela kontatu, baina kezkatuta ziren, ukraineraz ez zuelako egiten. Sorterrira itzuli, eta euskaraz egiten jarraitzen zuen!”. Olanok gaineratu du matematikak ere “biziki” gustatzen zaizkiola Alievari, eta beti dagoela ariketak buruz egiten.\nHarro mintzatu dira Arregi eta Olano Alievari buruz. “Gure neskatoa da”, berretsi dute. Uztailaren 2an ailegatu zen Nafarroara, eta abuztuaren 28ra bitarte egonen da herrialdean. ANAS Sahararen Lagunen Nafarroako Elkartearekin herrialdera etorri diren haurrak, berriz, ekainaren 26an iritsi ziren, eta abuztuaren 25ean eginen dute bueltako bidaia. Oporrak Bakean izenburuko programan parte hartzen dute.\nAurten, ohi baino zailtasun gehiago izan dituzte ANAS elkarteko kideek behar zituzten familiak aurkitzeko. “Kontua da ohi baino haur gehiago etorri dela aurten, lehendabiziko aldiz; ondorioz, familia berri gehiago behar genituen”, azaldu du elkarteko kide Maria Perez de Larraiak. Apirilean laguntza eskatu zuten, eta, azkenean, 98 haurrentzako etxea aurkitzea lortu dute. “Gainerako hirurak hainbat begiralerekin dira utzitako etxebizitza batean”.\n1998. urtean etorri ziren haur sahararrak, lehendabizikoz, Nafarroara. Oporrak Bakean programaren bidez, hainbat kontu jarri nahi dituzte bultzatzaileek mahai gainean: batetik, Marokok okupatutako herria dela sahararrena. “Erdia lurralde okupatuetan bizi dira, eta bertze erdia, berriz, Aljeriako kanpalekuetan. Gurera etortzen diren haurrok beren herriaren enbaxadore dira”. Bertzetik, kanpalekuotan dauden baldintza gogorren berri zabaldu nahi dute; bereziki, udan. “55 gradu dituzte, itzalean”. Hirugarrenik, Perez de Larraiak nabarmendu du kanpalekuetatik kanpo pasatzen dituzten hilabeteok baliatzen dituztela haurren osasuna zaintzeko, eta behar dituzten mediku azterketak egiteko. “Han ez dute aukerarik”, azaldu du.\nHaurrek hiru urtez badute aukera bidaia egiteko. “1998an etorri zirenen seme-alabak ditugu orain gurean; etxean, adibidez, ni haur bat nintzenean hartu genuenaren alaba dugu orain”, azaldu du ANASeko kideak.\nFamilien eta haurren artean sortzen diren “harreman estuak” nabarmendu ditu, eta haurrek herrialdean ematen duten denborak balio duela “hemengook ditugun pribilegioez” jabetzeko. Horixe aipatu du Mari Carmen Arregik ere. “Besteen egoera ezagutzen duzunean konturatzen zara hemen dugunaz; pribilegioak baditugu”.\nPribilegio horiek elkartasuna jorratzeko eta okerrago daudenentzat justizia eskatzeko baliatzea da kontua, ANAS elkarteko kideek erantsi dutenez. Batzuen eta bertzeen errealitatearen artean dagoen aldeaz tokian jabetzen dira familiak, batez ere. Goizeder Nazar da kanpalekuetako egunerokoa ezagutu duten nafarretako bat. Urteak dira etxean haur sahararrak hartzen dituztela, eta haurrokin sortutako harreman horrek izan du emaitzarik. Sahararren aldeko elkartea sortu dute Berriozarko herritarrek.\nEtxean dute aurten Brahim Ozman Moulud. “Ez du lehen urtea gurekin. Gorra da. Txikitan ebakuntza egin zioten kokleako inplantea jartzeko. Arazoa da kanpalekuetan ezin izan dituela behar zituen azterketak jaso, eta inplanteak ez du funtzionatu”.\nHorrek ez du beren arteko harremana mugatu, halere. “Keinu hizkuntza ikasten hasi zen ama”, azaldu du Nazarrek. Nabarmendu du familia osoak duela haur sahararrenganako konpromisoa. Berriozarren sortu duten taldearen bidez, gainera, urte osoan landu nahi dute gaia, elkartasuna zabaltzeko asmoz. Uda haur sahararrekin partekatzeko aukera dute orain. Eta ez du galdu nahi.\n« Magia, egonaldia arintzeko\n“Helburua ez da kontsumoa, elkartasuna ez baita salgaia” »


“Justizia sozialik gabe ezingo diogu larrialdi klimatikoari aurre egin” | Pais Vasco | KAZETA\n“Justizia sozialik gabe ezingo diogu larrialdi klimatikoari aurre egin”\nPhilippe Martinez CGT sindikatuko idazkari nagusiak agorrilaren 22an “Munduaren amaiera, hilabetearen amaiera: borroka bera” Ficoban egindako eztabaidan parte hartu zuen. Harekin batera, besteak beste, Garbiñe Aranburu LABeko idazkari nagusia mintzatu zen. Béatrice Molle-Haranek sindikalista frantsesa elkarrizketatu du MEDIABASK.EUSen.\nKazeta|10/09/2019|0 comentarios Actualizada:\nPhilippe Martinez CGTko idazkari nagusia, Mediabaski eskainitako elkarrizketaren memento batean.\nZein izan da G7aren kontra-gailurrean parte hartzeko arrazoia?\nPhilippe Martinez: egoerak indar sozialek elkarrekin eztabaidatzea galdegiten du, hots, elkarteek, ekintzaileek, sindikatuek. Zer hobeto herritarrak hobeki bizi daitezen planeta salbatzeko G7aren kontra-gailur bateko proposamenak baliatu baino? Eta hau, ikuspegi sozial eta klimatiko batetik, bazkaltzeko eta hitz egiteko milioiak xahutuko dituzten estatuburu batzuen aitzinean, baina planetan ezberdintasunak emendatzen segituko dutenak. Justizia sozialik gabe, ezingo diogu larrialdi klimatikoari aurre egin.\nJustuki, zure sindikatuak txaleko horiekiko posizio bat hartu du. Nola ikusten duzu sartze soziala?\nJakitekoa da CGTn mobilizazioei eta manifestazioei ez diegula beldurrik, gure DNAn da. Ongi baitakigu mundu honetako boteretsuen aitzinean, soilik mobilizazioak direla amore ematera eramaten ahal dituztenak. Hastapenetik mobilizazioak nahi ditugu, txalekoen kolorea dena dela ere. Hilabeteetan zehar erran dugun bezala, herritarren elkarretaratzea behar dugu. Horregatik, G7aren kontra-gailurrak eztabaida posible egin du, beharrezkoa baita eztabaidatzea eta elkarrekin borroka moldeak aurkitzea, ez soilik manifestazioak. Enpresak dituztenentzat lan egiteari utzi behar diogula uste dugu, soilik horrela alda baititzakegu gauzak. Afera garrantzitsuak daude, erraterako, Frantziar gobernuak 64-65 urte bitarte lan egin dezagun nahi du, egoera onartezina da eta beraz, mobilizatu beharrean gara.\nUtz diezaiogun planetaren beroketaren ardura gobernuen neurri berean herritarren bizkar jartzeari. Amazoniako oihana erretzen delarik, deforestazioaren eta soja nahiz palma olioa ezarri nahi duten multinazionalak babesten dituzten gobernuen ardura da, irabazi eta dibidendu gehiago nahi dituztelako. Enpresa batean katastrofe bat delarik, istripu deitu ohi zaio, baina langileen errua izaten ote da? Ez, nagusiak dira lan baldintzak bermatzeko erantzukizuna dutenak.\nBortizkeria polizialari eta errepresioari buruzko eztabaida irekia da. Zer iritzi diozu?\nMaiatzaren 1eko Parisko argazkiak ikusiak izanen dituzu. Lehen lerroan nintzen. Aldi oroz gauza bera da, “gu ez gara, besteak dira!” erran ohi zaigu. Eta ez dago eztabaidatzeko gogorik. Errepresioa handia da... Txaleko horiek ainitz sufritu dute. Enpresetan, egunerokoa da: ministroen eta Macronen aldetik errepresioa dago, eta baita nagusien aldetik ere. Kanporaturiko militanteak. Honek ez du mugarik.\nTrantsizio ekologikoa kontra-gailurraren erdigunean kokatu da. Duela zenbait urte, gai hau dela eta, CGT uzkur ageri zen. Egun, zuentzat arazo garrantzitsu bat al da? Auzi sozialekin lotzen al duzue?\nHoni buruz urteetan aritu izan gara mintzatzen. Batzuetan oharkabean pasatzen da. Baina begira iazko SNCFren gatazka, horri buruz aritu ginen soilik. Eta nor zen mobilizazioaren buruan? CGT. Egun zama trena azkartu behar dela ikusten dugu, SNCFk linea ttipiak ditu - ez dut hitz hori maite - eta geltoki berriak ideki behar dira. Nola mugituko gara trenik ez badago? Borrokan gaude eta Perpignan Rungiseko ibilbidea mantentzeko borrokatzen gara. Bestelakoan, 25.000 kamioi gehiago leudeke errepidean. Eta auzi sozial eta industrialen ikuspegitik min gutiago egiten duena zer den ezaguturik, borroka klimatiko eta ekologiko honetan gaude. Honi buruz ere eztabaidatu behar dugu: nola eskatu deus ez duten herritarrei hobe kontsumi dezaten? Jateko zerbait nahi dutenean. Energia gastua murriztea ongi da, baina Frantziar estatuan pobrezia energetikoan diren 12 milioi pertsona daude. Hortaz, bizi ona eta planetaren biziraupena uztartzen dituen diskurtso bat ukan behar dugu. Hori da CGTtik egiten entseatzen ari garena.\nSindikalismoari dagokionez, krisi bati buruz ari gara, enplegaturiko %8 baita afiliaturik. Egoera hau gainditzeko zein dira CGTren helburuak?\nBegira, ez naiz ni izanen Frantzian sindikaturik dauden jendeak ainitz direla erranen duena, ez baita aski. CGT enpresa ttipi eta ertainetan hedatzeko behar berezi bat bada, izan ere, usu langileak enpresa handiengatik izaten dira azpikontratatuak eta sindikalismoak galdu egiten du. Baina sindikaturiko %8 honen istorioak irriarazten nau. Mobilizazioak dauden bakoitzean, eta Frantzian anitz dira, honakoa erran ohi zaigu: `sindikatuak boteretsuegiak dira. Izorratzen gaituzte!´. Gibeletik, ondokoa entzuten dugu: `ez dira boteretsuak, gizajoak!”.\nBistan da, sindikalismoak gauzak hobeki egiten ahal ditu. Jakina, kide gehiago behar dira, bereziki sindikaturik ez dagoen enpresa ainitzetan. Baina munduko sindikalismoa ezagutzeko, CGT eta sindikalismoak badute oraino aura bat. Aski sindikaturik diren alemaniarrak topatzen ditut eta sindikatuak hain kide guti izanki hainbeste greba egin eta mobilizazioetan jendea biltzeko gai nola garen galdetzen didate. Ez dut erran nahi erreferentzia bat garenik, baina ainitzek beste begi batzuekin ikusten gaituzte.\nEuskal Herrian egonik, zer diozu euskararen ofizialtasunari buruz?\nLehenik eta behin, zenbait kultura aitortu behar dira, bai Euskal Herrian, bai Korsikan, bai Bretainian eta eskualde frantziar guzietan. Edozein protestari ezin zaio bortizkeriarekin erantzun eta posizio onean gara txaleko horiekin mintzatzeko. Elkarrizketa eta eztabaidarako beharra dago. Katalunia ere aipatzen ahal dugu. Uste dut eztabaidatuz eta entzunez aurkitzen direla aterabide politikoak. Nehoiz ez errepresioarekin.\nEuskal presoen hurbilketari dagokionez, zer iritzi duzu?\nPreso politikoen... euskal presoen egoera erreala ez dut aski ezagutzen. Erran nahi dut, kontent izaten ahal garela, tentsioak baino gehiago, hildakoak zekartzan borroka armatua bukatu delako. Ondorioz, baketze modu bat permitituko duten aterabideak aurkitu behar ditugu, non guziak entzuten ditugun, hemen Irunen gauden heinean.\nDiozun bezala, Irunen gaude. Justuki Ipar zein Hego Euskal Herrian LAB sindikatua existitzen da. CGTk tentsioak zituen eta batzuk CGTren zuzendaritza nagusitik zetorren agindu bezala ikusi izan dute. Honetaz jabetzen zara eta zer ustez duzu?\nEgoten ahal diren arazoez jabetzen naiz, baina berriz diot, lehenik beharrezkoa dela eztabaidatzea. Pirinio Atlantikoetan batasun departamental bat dago. Berez, Pirinio Atlantikoak Euskal Herriak eta Biarnok osatzen dute. Guretzat departamendu bat da, beraz, CGTren ordezkariak ditugu. Beste leku bateko emazte bat da idazkari nagusia. Eztabaidatu egin behar da eta uste dut beste behin mugimendu sindikalak elkartzeko beharra duela, ez zatikatu. Izan ere, Biarritzen ikusi bezala, aitzinekoak arras baturik dira. Barka adiera, baina denek beren kapera defendatzen badute, seguru gara galdu eginen dugula. Elkar topa gaitezen eta eztabaida dezagun. Horretarako modurik onena joatea da... Beraz, badakit Paueko batasun departamentala zer den eta baita Paue Biarno dela ere. Baina noizean behin, beharrezkoa da kilometro batzuk gehiago egitea aitzinatu ahal izateko.\nOndorioz, LAB eta CGT-ren arteko hurbilketa baten alde zaude...\nEztabaidatu eta elkarrekiko errespetua ukan behar dugu. LAB eta Pirinio Atlantikoetako batasun departamentalaren artean.


"Legez kanpoko beste pista bat" egiten hastear dira Aralarren | Gizartea | Berria\nPista bihurtu nahi duten bidezidorra. / Iñaki Gurrutxaga/Goierriko Hitza\nAralarren bigarren pista bat egiten hastera doaz, Eguzkik aste honetan jakitera eman duenez. Enirio-Aralar mankomunitateak uztailaren 30ean ezohiko batzar batera deitu zuen, eta han onartu zuten Enirio Igaratza pistaren kontratazio plegua. Makinak igotzen hasiak dira. Pista Eniriotik Igaratzara joango da, eta, hori egiteko, oinezko bide bat baliatuko du Enirio-Aralarreko Mankomunitateak. Aralar Bizirik-ek salatu du bidezidor bat dagoen lekuan hiru metroko pista egin nahi dutela eta Aralarko artzainek erabiltzen zuten bide historikok bat suntsituko dutela, interes arkeologikoari jaramonik egin gabe.\nAralar Bizirik-ek gogoratu du inguru hori babestuta dagoela eta legearen kontrakoa dela egitera doazen pista. Gainera, salatu du azpiegitura plan orokorrik ez duela aurkeztu aldundiak, eta flora eta fauna babestua ez dela aintzat hartu. Interes berezikotzat izendatutako espezieak botako dituzte; haginak eta gorostiak, adibidez. "Beste behin ere abeltzainen interesak soilik hartu dira kontuan. Mendizale, zientzialari eta kontserbazionistek ez dute ahotsik". Aralar Bizirik-ek dio beste mota bateko hobekuntzak ez direla aztertu eta egon badaudela ingurumenean kalte txikiagoa eragingo luketenak.\nAbaltzisketa (independentea), Altzaga (independentea), Amezketa (EH Bildu), Arama (independentea), Beasain (EAJ), Lazkao (EAJ) eta Ordiziako (EAJ) ordezkarien botoekin onartu zuten bigarren pista egitea. EH Bilduko Ikaztegieta, Itsasondo eta Zaldibiako ordezkariek eta Balaiarraingo independenteak aurka bozkatu zuten. Ataun, Legorreta eta Orendaingo EH Bilduko ordezkariak ez ziren batzarrean izan; Ataungoa amaieran iritsi zen, eta Gaintzako independentea ere ez zen izan.\nEguzkik esan duenez, lehen pista egiteko auzia, Intsentsao eta Goriskintxu artekoa, auzitegietan dago, eta Gipuzkoako Aldundiko Mendi eta Natura eta Ingurumeneko diputatua, auzipetuta. Lehen pistaren gaia auzitegietan egonik, bigarrena egiteko baimena ematea salatu du. Ardura EH Bilduri egotzi dio bereziki, Enirio-Aralar Mankomunitatean gehiengoa duelako. Uztailaren 30eko bileran, Bilduko batzuen botoak "erabakigarriak" izan zirela salatu du Eguzkik. Azaldu dutenez, 18.000 metro koadroko eremuan lur mugimenduak eragingo dituzte, eta eremu hori herri lurretan dago.\nEguzkik salatu duenez, "orain arte EAJ izan da" Aralar, Aizkorri-Aratz eta beste eremu babestu batzuen artifizializazioa bultzatu duena, baina orain EH Bilduk "jauzi handi bat" egin duela gehitu du, "lurraldea gehiago suntsitzeko norabidean, EAJrekin batera". Horregatik, EH Bilduri eskatu dio erabakia zuzentzeko eta Aralarko Parke Naturalaren artifizializaioa areagotzeko proiektuei uko egiteko.


Hemen zaude: Sarrera > Espiritualitatea - Testiguak > Otoitza > Hausnarketak > Justizia eraikitzailea\n“Zorionekoak Jainkoaren nahia betetzeko gose-egarri direnak, haiek baititu Jainkoak aseko” .\nToki guztietan topa ditzakegu beraien etorkizuna itxita dagoela ikusten duten gizon-emakumeak, beraien historiaren pisuagatik suntsituta bizi direnak: batzuk langabezian daude, beste batzuk pobrezia latzean, eta badira premia gorria ezagutzen dutenak ere... beste batzuk alkoholaren edo eta drogen kiribilean harrapatuta bizi dira... eta gehientsuenak hutsik dagoen beraien bizitzetatik ihes egiten dute arrakasta izatearen eroaldi baten sartuaz edo egun bakoitzean diru gehiago irabazteko borrokan eroriaz, horretarako ordaindu behar duten prezioari jaramonik egin gabe, eta beraien inguruan dituzten pertsonen zoriari axolarik eman gabe.\nGizon eta emakume horien artean ba ahal dago inor boterearen, ondasunak pilatzearen edo ospearen gosez eta egarriz ez dagoena? Baina zenbat izan dira gogobete direnak?\nEra berean, han-hemenka, mundu guztian zehar itxaropenez markatutako gizon-emakumeak topatzen ditugu, justizia beraien bihotzean nola garatzen den sentitzen dutenak.\nZeren gose dira? Zer nahi dute beren egarria asetzeko? Izaki berriarekin janztearen gosea daukate; Sortu zituenaren irudira egokitu nahiaren egarria daukate . Ezin dira pozik gelditu Jesusen antzeko egiten ez badira, Bera bai da ikusezina den Jainkoaren irudia, justizia eta bakearen ispilua.\nEta zuk, izan ahal duzu inoiz benetako goserik? Gauza guztiekin “asebeteta” dagoen gizarte honetan, izan ahal duzu inoiz egarririk? Zerk asetzen dizu benetan? Izan zaitez zintzoa: zer da bilatzea eta lortu nahi duzuna: zure zoriona ala Jainkoaren justizia?\nZintzotasuna, zentzutasuna, zuhurtzia, zuzentasuna eta justizia bilatzen badituzu, hona hemen zure gose eta egarriaren arrazoia: zuretzat Jainkoak nahi duena, horixe izatea. Baina ahalegindu zaitez bereizketa hau egiten: zerua ala Jainkoa bilatu, infernutik ala bekatutik ihes egin; edozein hipokritak nahi du zerua eta beldur dio infernuari, baina soilik zintzoa den gizakiak dauka justiziaren irrika.\nGizatiarragoa den mundu batean bizitzeko asmoa duzulako, gizon-emakumeen bidegabekeriei aurre egin behar diezunean ez zaitez mugatu “Jauna! Jauna!”  esatera.\nZu zeure begiekin, Hirugarren Munduko hainbat hirien kanpoaldean eta herrixketan bizi den gosea eta premia gorria ikusteko aukera izango bazenu, errukiak hitz gabe utziko zizun .\nEzin zera axolagabe bizi, ezin duzu itsuaren edo jakinezaren itxurak egin, ezin zera “bidetik okertu”  gose, bizilekurik gabe, zainketa medikurik gabe, eta batez ere, etorkizun hobeago baten itxaropenik gabe bizi den neurrigabeko jendetzari ez ikusia egiteko. Zure ahotsak salatu ditzala era guztietako zuzengabekeriak eta pertsona ororen duintasunari errespetua galtzen dioten entitate, erakunde edo gizakiak .\nBaina ez zaitez konformatu injustiziak salatzearekin. Nahiz kontraesan, atzerapen eta atzerako pauso ugarirekin topatu, zu historiaren zentsuaren testigu izatera deituta zaude… Hauxe da zuri eskatzen zaizuna: justizia eraikitzailea eta bakearen artisaua izatea, tirabira kontraesankor guztien erdian ere.\nTopatu ezazu bide bat muga guztiak apurtu eta gizon-emakumeengandik hurbilago egoteko; borroka ezazu zure bizia galtzeraino gizakia inoiz ere onura alderdikoiengatik zapaldua izan ez dadin; eman ezazu zure hitza, kateatzen dituen bidegabekerietatik, gizatasuna kentzen dien gorrototik eta inguratzen dien premia gorritik askatzeko prest zaudela … eta topatuko duzu, ez zure gaitasun sortzaileak lokartzen duen ametsa, baizik eta lur-azalean injustizia izpi bat dagoen bitartean gelditzea galarazten dizun poza.\nGauza guztien gainetik gizakiari begirunea erakusten dion gizarte bat eraikitzeko borroka egiten baduzu, Bizitzaren Jainkoarekin topaketa bat adierazten duen gunea otoitza dela konturatuko zera. Hainbat injustizia dagoen arren, bere Erreinua eraikitzeko Jainkoak lanean jarraitzen du mundu honetan, eta zu itxaropenaren gizon-emakumea izatera deituta zaude mundu berberean.\nZuri zeregin handi bat eman dizute: egian, justizian eta bakean oinarritzen den “Maitasunaren zibilizazio” berria eraikitzea. Eta mundu justuago bat eraikitzea, beste gauza batzuen artean, honako ahaleginak egitea da: ongi elikatuta edo gutxieneko heziketa bat gabe dauden haurrik egon ez dadin; nekazaririk lan egiteko lur zatirik gabe egon ez dadin; beste atzerri batekoak edo beste sinesmen bat izatearren gaizki ordaindutako langilerik egon ez dadin edo beraien eskubideak gutxietsiak izan ez daitezen; beste gizakien edo estatuen eskutik gizon-emakumeen esplotaziorako aukera ematen duten sistemarik egon ez dadin; ez dadila egon larregi duenik, beste batzuek, inolako arrazoirik gabe, gauza guztien beharrean daudenean.\nEbanjelioaren “eromena” sinestarazteko izan zaitez legamia bezala munduaren bihotzean. Eta gizon-emakumeen sufrimenduak garrasi egiten badu zure bihotzean… gizakiaren beldurrak hitzik ezin esan duenaren hitzak zure ezpainetan ipintzen baditu… zu eta mundu guztian zehar sakabanatuta dauden hainbat jende, gizon-emakume berriaren alde borroka egiten duzuenok, neurri gabe eta buru-belarri aritzearen fruitua den sinfonia unibertsala abesten hasi zaitezte.\nEgunez egun, joan zaitezte, erein zuzentasuna eta maitasuna jasoko duzue .\n (Mateo 5, 6).\n "Defendatu gizagaixo eta umezurtzak! Egin justizia dohakabe eta behartsuei! Askatu gizagaixo eta behartsuak, libratu gaizkileen eskutik!" (Salmoa 82,3-4).\n "Ez da Zeruetako Erreinuan sartuko niri “Jauna, Jauna” esaten didan guztia, zeruko nire Aitaren nahia egiten duena baizik" (Mateo 7, 21).\n “Erruki dut jende hau… jaterik ez dute” (Markos 8, 2).\n (Cf. Lukas 10, 31).\n “Ireki ahoa zuzentasunez epaitzeko, dohakabe eta behartsuen eskubideak babesteko” (Esaera zaharrak 31, 9).\n “Joka ezazue zuzenbidez eta justiziaz, askatu zapaldua zapaltzailearen eskutik, ez eman tratu txarrik etorkin, umezurtz eta alargunei, ez egin indarkeriarik, ez hil errugaberik” (Jeremias 22, 3).\n “Erein zuzentasuna, eta maitasuna jasoko duzue” (Oseas 10, 12).


Ikerketaren arloko gastuen justifikazioari buruzko argibideak - berrikuntza-gizarte-konpromiso-eta-kulturgintza-errektoreordetza - Berrikuntzaren, Gizarte Konpromisoaren eta Kulturgintzaren arloko Errektoreordetza - UPV/EHU\nIkerketaren arloko gastuen justifikazioari buruzko argibideak\nGAITUZ 2020: Koronabirusaren osasun-alerta. Gastuen justifikazioari buruzko argibideak.\nUPV/EHUk gomendio batzuk argitaratu ditu bere webgunean\nNolanahi ere, guztiz ezinbestekoa ez bada ez bidaiatzea gomendatzen da, bereziki arrisku eremuetara bada. Arrisku eremuetara joan behar izanez gero, ikerketaren arloko errektoreordearen berariazko eta idatzizko baimena beharko da, aldez aurretik eskaera arrazoitua eginda eta saileko zuzendariaren oniritziarekin.\nUPV/EHUko deialdien gastuak\nKasu partikular bakoitza aztertuko da, baina jarraian kasu ohikoenetarako jarraibide orokor batzuk ematen dira:\nBidaia oraindik kontratatu ez den kongresuetara joateko, beharrezkoa izango da ezerezte-aseguru bat kontratatzea, bidaia baliogabetu behar bada ere. Ekitaldia egiten ez bada, ordainduko diren gastuak aseguru honen kontratazioari dagozkionak izango dira, eta eskatzaileak itzuli egin beharko du zenbateko horren eta kontura sartutako lehenengo % 50aren arteko aldea. Ez dira ordainduko ezeztatze-asegurua kontratatu ez duten hasi gabeko bidaien gastuak.\nNolanahi ere, balizko osasun-arriskuak estaliko dituen osasun-aseguru batekin atzerrira bidaiatzea gomendatzen da. Horretarako, UPV/EHUk IBILI BEREZI izeneko aseguru bat jartzen du bere langileen eskura. Aseguru hori Ondare Zerbitzuaren bidez kontratatu behar da.\nArgibide hauen aurretik kontratatutako kongresuetarako bidaien kasuan, bidaia horiek geroago baliogabetzen badira, eragindako gastuak ordainduko dira, betiere ezinbesteko kausa badago eta hori bermatzen duen frogagiri bat badago.\nIkastaroen matrikula argibide hauen aurretik ordaindu bada eta ondoren baliogabetzen bada, matrikula hori ordainduko da, baldin eta ekitaldia deitu duen erakundeak ez badu ezinbesteko arrazoi horrengatik zenbatekoa itzultzen, eta ezeztapenaren arrazoia eta erakundeak itzultzeari uko egin diola egiaztatzen duen frogagiria badago.\nMatrikula argibide hauen ondoren ordaintzen den ikastaroetan, eskatzaileak ziurtatu beharko du erakundeak matrikula horren zenbatekoa itzultzeko konpromisoa hartzen duela, ezinbesteak eragindako etetearen kasuan. Ikastaroen kasuan, deialdiak ez du ez lekualdatzerik ez egonaldirik ordaintzen; beraz, gai hori deialditik kanpo dago, eta eskatzaileak berak kudeatu behar du bere irizpidearen arabera.\n(Beste leiho bat zabalduko du)Argibideak (pdf ,73,23 Kb)


Jordi Corominas: «Eskolak ebaluatzeko eta planifikatzeko prozesuak sinplifikatzen ditugu»\nGrupo Edelvivesek eta Additiok bat egin dute, puntako beste marka teknologiko batzuekin batera, eskola elkarteari proposamen digital pertsonalizatua emateko.\nTeknologiaren aurrerapena ondorioz, ikasleek prestakuntza jasotzeko behar berriak daudenez, Iceberg sortu da. Grupo Edelvivesek ikastetxeen esku Matific, Additio, Genially eta Edpuzzlerekin batera jarri duen proposamen digitala da; erraztasuna izango du identitate marka.\nJordi Corominas Additioko CEOak gurekin hitz egin du, eta Additiok irakasleei dakarzkien abantailak azaldu dizkigu, Icebergen parte baita.\nZer neurritan laguntzen dio Additiok irakasle bati ikasgelaren eguneroko kudeaketan? Additiok irakasleei klaseak ebaluatzeko, kudeatzeko eta planifikatzeko prozesu osoa hobetzen eta sinplifikatzen laguntzen die, eta ikasgelako eguneroko kudeaketa guztietan denbora aurrezten laguntzen die. Plataformak bereziki errazten die gaitasunen eta prestakuntzaren ebaluazioa irakasleei, bai eta eskolen programazioa eta planifikazioa ere, eskuragarri dituzten ehun eta berrogeita hamar funtzionaltasun baino gehiagoren artean.\nFuntzionaltasun horien guztien artean, irakasleek eguneroko kudeaketan gehien erabiltzen dituztenak honako hauek dira: ebaluazio koadernoa, asistentziaren eta gorabeheren erregistroa, eskolen planifikatzailea, unitate didaktiko, errubrika, txosten pertsonalizatu eta oharren buletinen sortzailea, online azterketen sortzailea eta eskolen ordutegiaren kudeaketa.\nGainera, Additio erabat integratuta dago hezkuntzako plataforma nagusiekin (Google Classroom, Microsoft Teams eta Moodle), eta, hala, ingurune horiek erabiltzen dituzten irakasleei aukera ematen diete Additiorekin batera lan egiteko eta bi plataformen artean, klik bakar baten bidez, ikasleak, jarduerak eta ebaluazioak inportatu eta esportatzeko.\nErraza da Additiorekin gaitasunen ebaluazioa egitea?\nAdditiok aukera ematen du eskolako jarduerak curriculumeko elementu nagusiekin lotzeko: ebaluazio irizpideak, gaitasun bereziak, funtsezko gaitasunak eta abar, bai eskolak programatzeko fasean, bai ebaluatzeko fasean. Hori hala eginda, irakasleak jarduera horietan ikasleen lana ebaluatu besterik ez du egin behar, dela zenbakizko balio batekin, dela balio eskala batekin edo errubrika batekin. Horren ondoren… magia! Additiok automatikoki kalkulatzen eta erakusten du gaitasun bakoitzaren garapena banako eta taldeko mailan, eta, hala, ebaluazio itu bat sortzen du eta, bertan, ikasle bakoitzaren bilakaera ikus daiteke, taldearen batez bestekoarekin alderatuta.\nFuntzionaltasun horrek aukera ematen die irakasleei gaitasunen araberako ebaluazioa erraz, azkar eta automatikoki egiteko, hezkuntzako legediaren araudiari jarraikiz. Gainera, datu guztiak beti daude prest familia eta ikasleekin partekatzeko, tutoretzetan jarraipena egiteko edo edozein ikuskaritza edo ikuskaritza egiteko.\nNola integratzen da Additio autonomia erkidegoetako plataformekin, hala nola Sénecarekin?\nAdditio autonomia erkidegoetako plataforma ofizialekin integratzeak aukera ematen du ikasle guztiak erraz eta azkar artxibo bakar baten bidez inportatzeko. Irakasleek artxibo hori plataforma ofizialetik deskarga dezakete eta, ondoren, Additiora igo, ikasle guztiak automatikoki inportatzeko. Minutu bat baino gutxiago beharko da dena lanean hasteko moduan izateko.\nSénecaren kasuan, Additiok, gainera, ebaluazio fitxategia sortzen du, hiruhilekoaren amaieran igo ahal izateko, ebaluazioak ixten direnean. Oso erraz!\nIrakasle guztiek honako galdera hau egingo diete beren buruari:edozein hezkuntza proiekturekin erabil daiteke?\nGaldera ona! Erantzuna baiezkoa da!\nAdditio edozein hezkuntza proiektutara egokitzen da, malgua delako; irakasleei plataforma haien beharren arabera pertsonalizatzeko aukera ematen die.\nEsate baterako, ebaluazioa hiruhileka, seihileka, proiektuka, moduluka, unitateka eta abar era daiteke. Eta modu berean asistentzia eta plangintza akademikoa; horrek aukera ematen die irakasleei Additio edozein hezkuntza proiektutara egokitzeko. Baita gaitasunak, jarraipena, buletinak, jarduerak eta abar ere. Additio, gainera, hainbat tipologiatako ikastetxeetan erabiltzen da, dagoeneko: eskolak, institutuak, haurtzaindegiak, lanbide heziketako zentroak, akademiak, unibertsitateak… Eta mundu osoko hirurogeita hamar herrialde baino gehiagotan. Proiektua edozein dela ere, Additio egokitu egingo zaio!\nGrupo Edelvives argitaletxe talde buru da hezkuntza teknologian.Nola aberastuko ditu Additiok haren hezkuntza proiektuak?\nAdditiok, Grupo Edelvivesen hezkuntza proiektuak aberasteko, ebaluazio eta plangintza akademikoaren esparruan teknologiarik onena ekarriko dio, eta guztia Grupo Edelvivesen eduki digitalen plataforman erabat integratuta. Gainera, plataforma mugikorretatik sartzeko aukera ere emango dio: Android, iOS eta Chroomebook.\nZergatik egin duzue Grupo Edelvivesekin bat egitearen eta Genially, Edupuzzle eta Matificekin batera hezkuntza zerbitzua eskaintzearen alde?\nApustua argia da: Additiok beti egon nahi du irakaslearen alboan eta tresnarik onenak eskaini, haren egunerokoa erraztu eta ikasleen arrakasta lortzeko. Hori horrela, Grupo Edelvivesekin elkarlanean jarduteak aukera ematen digu irakasle gehiagorengana iristeko eta, Genially, Edpuzzle eta Matificekin batera, hezkuntza irtenbideen ekosistema onena eskaintzen diegula bermatzeko.\nHori dela eta, proiektu horrekin bat egitearen alde egin genuen, irakasle guztiek haien egunerokoan tresnarik onenak izan ditzaten lortzen lagunduko zigula sinetsita.\nEskerrik asko Grupo Edelvivesi posible egitearren!


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Instalazioa eta mantenimendua (Lanbide Arloa)" topic_facet:"Sistema mekatronikoen irudikapen grafikoa (Modulua)" author_facet:"Navascués, Josemari" genre_facet:"Interneteko baliabidea"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Instalazioa eta mantenimendua (Lanbide Arloa) Proposatutako gaia: Sistema mekatronikoen irudikapen grafikoa (Modulua) Egilea: Navascués, Josemari Generoa / Forma: Interneteko baliabidea\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Produkzioaren Programazioa (Modulua) 1 Fabrikazio Mekanikoko Sistema Automatikoen Programazioa (Modulua) Instalazioa eta mantenimendua (Lanbide Arloa) Gehiago ... 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Sistema automatizatuak (Modulua) 1 Sistema elektrikoak, pneumatikoak eta hidraulikoak (Modulua) Sistema mekatronikoen irudikapen grafikoa (Modulua) Guztiak ikusi ... gutxiago ...


“Proiektua martxan jarri genuenetik argi genuen ekoizpen ekologikoak osasunean, ingurugiroan, nekazaritzan eta ekonomian onurak ekarriko zituela" | Karabeleko\n“Proiektua martxan jarri genuenetik argi genuen ekoizpen ekologikoak osasunean, ingurugiroan, nekazaritzan eta ekonomian onurak ekarriko zituela"\nProduktua: Mermeladak, zukuak\nArduraduna: Mikel Kormenzana\nProduktuaren jatorria: Urduñako Santa Klara Baserria (Bizkaia)\nKarabelekorekin harremana: Azkeneko lau urte hauetan jardunaldi eta azoka ezberdinetan harremana sendotzen joan da Karabeleko eta Tologorriren artean. Produktuen trukeekin hasi eta gaur egun Tologorriren mermelada eta zukuak Karabelekoren ekodendan aurkitu daitezke.\nBeste datu batzuk: Arakatza fruitua berreskuratu zuten, Urduñan hazten zen fruitu garratza, mahats txiki baten antzekoa. Baserrietan jada kontsumitzen ez zelako desagertu zen eta urte askoren ondoren, Tologorrik fruitua landatu du, aldi berean zaporea berreskuratuz eta jendartean hedatuz.\nNoiz eta nola sortu zen Tologorri?\nBetidanik baserri munduan ibili izan da nire familia. Gurasoak abeltzaintzaren bidea hartu zuten bitartean, nik, amamaren pausuak jarraitu ditut, fruituen ekoizpenean murgilduz. 2000. Urtean, ikasketak bukatu ahala, Tologorriren proiektua sortu genuen.\nZein da ospe gehien duen produktua?\nMermelada izan da beti gehien saldu izan dena. 30 fruitu mota inguru ekoizten ditugu Tologorrin. Gaur egun, zukuen salmentan ere igoera nabaritzen da. Geroz eta aniztasun gehiago dago eta jendeari asko gustatzen zaio zapore berriak dastatzea.\nNondik lortzen dituzue hainbeste fruta ezberdin?\nOrduñan bertan landatuta dauzkagu fruitu mota gehienak, kostaldean ere finka bat dugu fruitu bereziagoak landatzeko (fruitu subtropikalak, adibidez, bertan aurkitzen dira). Guk kontrolatzen dugu fruituaren madurazioa eta horrela neurtu dezakegu mermeladak izango duen lodiera eta garraztasun maila.\nZeintzuk dira zuen produktuen ezaugarri nagusiak?\nMermeladen zaporea ez da oso gozoa, fruituaren zaporea asko nabaritzen da eta bezeroari asko gustatzen zaion ezaugarria da. Zukuetan ere frutaren zaporea da nagusi, baita garraztasuna ere. Garrantzitsua da aipatzea osagai guztiak ekoizpen ekologikotik datozela. Ez dugu erabiltzen ez kimikorik ezta gehigarririk ere. Kontsumitzaileak asko baloratzen ditu aipatutako faktoreak.\nNolako garrantzia du gaur egun produktu ekologikoa kontsumitzeak?\n2000. urtean hasi ginen ekologikoaren alde apustu eginez, eta hasieratik argi genuen ekoizpen ekologikoak osasunean, ingurugiroan, nekazaritza eta ekonomian onurak ekarriko zituela. Gainera, produktu ekologikoaren salmenta argi eta garbi igo dela esan dezakegu, urte asko daramatzagulako sektore honetan, eta hori oso positiboa da.


Euskaraldia Lizoainibar-Arriasgoitin/Euskaraldia en Lizoain-Arriasgoiti - Mancomunidad de Izaga / Izagako Mankomunitatea\nEuskaraldia Lizoainibar-Arriasgoitin/Euskaraldia en Lizoain-Arriasgoiti\nEste domingo nos juntaremos en Lizoain para inscribirse en Euskaraldia, con la música de Mutiko Alaiak, vermut al aire libre, y buen ambiente, manteniendo las distancias, con mascarilla y siguiendo las recomendaciones sanitarias por el covid-19.\nIgandean Lizoainen elkartuko gara bermuta kanpoaldean hartzeko eta hantxe informazio gehiago, euskaraldian izena emateko aukera, musika eta giro ona, distantziak mantenduz beti ere.\nEuskara ulertzen duten hiztunen arteko hizkuntza ohiturak aldatzeko ariketa soziala da Euskaraldia, gizartearen gune guztietara zabaldua eta denborari dagokionez mugatua. Euskaraldiaren helburu nagusia herritarren hizkuntza ohiturak aldatuta euskararen erabilera handitzea da. 2020an, azaroaren 20tik abenduaren 4ra egingo dugu ariketa eta aurten, norbanako bezala (ahobizi edo belarriprest izanez), parte hartzeko aukeraz gain, taldean parte hartzeko aukera ere izango dugu arigune–en bidez .\nComentarios desactivados en Euskaraldia Lizoainibar-Arriasgoitin/Euskaraldia en Lizoain-Arriasgoiti\n← Información pública del Plan General Municipal\nGanadores 2º Concurso literario de relato corto de Urrotz y Lizoain-Arriasgoiti/Kontakizun laburren 2.lehiaketaren Irabazleak Urrotzen eta Lizoainibar-Arriasgoitin →


"Zuzenekoetan jarraitu edo ez erabakitzeko fasean nago"\nBadira aste batzuk Txuma Murugarrenek ibilbideko zazpigarren diskoa argitaratu duela. Horren aitzakian aritu gatzaizkio honetaz eta hartaz galdezka, jakin nahirik zer gertatzen ari den hor, entzule gutxik –baina eskarmentu handikoek– hainbeste estimatzen duten kantautorearen sukaldean.\n“Musikaz inguratuta gaude, gorrotagarri eta guzti bilakatu zaigu”. Argazkiak: Alina Ivan\nEz da xanpaina bezalakoa, ez da distiratsua, ez zaitu lehen entzunaldian kateatzen. Txuma Murugarrenek Zerbait ari da gertatzen hor diskoa argitaratu zuen urriaren hondarrean. Behin grabaketa lanak amaituta, uda osoa igaro zuen kantu berriak entzun gabe, harik eta irratiko elkarrizketa batean jarri zizkioten arte: “Sentsazio ona sortu zidaten. Entzunaldi pausatua eskatzen dute, eta hori eginez gero, entzuleak pixkanaka deskubrituko ditu kantuen zirrikituetan dauden xehetasunak”, dio. Azaroko goiz eguzkitsu batez, dilistak egosi bitartean erantzun ditu galderak. Gaur ere gonbidatuak espero ditu bazkaritarako.\nZertan da aurrekoetatik desberdina Zerbait gertatzen ari da hor diskoa?\nBeti saiatzen naiz diskotik diskora erregistroz aldatzen, oso desberdin ikusten ditut aurreko diskoak eta kantuak. Gertatzen da oso zaila dela barnean daukazun ikuspegi horretatik aldentzea, zure betiko ajeak agertzen dira. Kantatzeko moduak ere asko baldintzatzen du, eta ez ahotsarengatik bakarrik: silabak ebasteko modua, melodia baten barruan hitzak nola antolatzen dituzun… kantuaren ikusmoldea izan dezakezu oso desberdina, baina emaitzak beti zugana jotzen du. Dena dela, iruditzen zait disko hau aurrekoak baino narratiboagoa dela, eta melodia inoiz baino gehiago apartatu dudala. Letretan, ostera, nire mamu guztiak agertzen dira. Kantatzerakoan bezala, idazterakoan ere erregistro bat gailentzen zaio bakoitzari.\nAlferrik deitoratzea kantuak hala dio: “Denborak jipoitzen zaitu uste baino gehiago, biluztu eta umildu, zure egiazko tamainara egokitu”. Disko osoan mantentzen duzu antzeko tonua. Bizitzak zeure tokian jarri zaituela sentitzen duzu?\nZalantzarik gabe. Bizitzak jartzen zaitu zure tokian inolako errukirik gabe, pixkanaka konturatzen zara zure mugak non dauden, eta zure ametsak egokitzen dituzu bizitzak erakusten dizun mugara. Batzuek horri deitzen diote amore ematea, beste batzuek diote tristea dela, baina hori onartzea oso aberasgarria da. Gainera, ez dago beste biderik. Jakina, onartu daiteke mila modutara: bizitzak zurekin nahi duena egin dezan utziaz, edo, tira, pixka bat aurre eginez, helmuga horiek ez guztiz baztertuz, berrituz eta egokituz baizik. Azken batean, horrela aurkitzen da norberaren “esentzia”, ameskeriak baztertuz, eta mamira joz. Bizitzak txorakeria asko kentzen dizkizu burutik.\nZerbait gertatzen ari da hor kantuan, nire irudi barregarri bat ematen dut, gauzak oso serio hartu dituen gizagaixo bat\nTxumak garai batean baino txorakeria gutxiago ditu buruan, beraz.\n[Barrez] Nik txorakeriak buruan beti eduki ditut, dauzkat, eta edukiko ditut. Uste dut sendaezina dela hori.\nEta umorea non gelditzen da hemen? Pentsatzekoa da gaztetako ametsak erori zaizkionaren begiradan ironia azalduko dela, norbere buruari barre egiteko joera bat, bizitza lasaiago hartzekoa…\nBai, eta badago hori. Zerbait gertatzen ari da hor kantuan, adibidez, nire irudi barregarri bat ematen dut, gauzak oso serio hartu dituen gizagaixo bat ageri da. Horregatik ematen dio izena diskoari, hor agertzen direlako alde ilunak, ezkutatu nahiko zenituzkeen txorakeria guztiak, larunbat gauean egindako ergelkeriak, igande goizean damutzen zaizkizunak.\nBehin baino gehiagotan esan izan duzu entzule eskarmentuduna eskatzen dutela zure kantuek. Zer da hori?\nZaila da esaten. Izan daiteke musika kontzienteki entzun duen pertsona bat. Inkontzienteki denok entzuten dugu. Musikaz inguratuta gaude, azken aldian gorrotagarri eta guzti bilakatu zaigu: musikarekin egiten dugu lan, musika entzuten da igogailuetan, musika jartzen dute hipermerkatuetan –eta batzuetan zurea, ikaragarria izaten da hori–. Horregatik aipatzen dut entzule heldua: ez zentzu kronologikoan, baizik eta ariketa kontziente bat egin duelako eta ikasi dituelako gauza batzuk. Entzule helduak, musika bestelako sentsibilitatez entzuten duenak, errazago estimatuko du nik egindako ahalegina.\nZenbat dira entzule horiek?\nEuskal Herriak harrobi handia dauka.Talde eta proposamen oso interesgarriak ateratzen dira, jendeak badauka nozio musikal sakon bat. Ez dut esaten euskal musika oso ondo ezagutzen dutenik, ze hemen badago muga handi bat, azken urteotan areagotu dena: erdal mundua eta euskal mundua bizkarrez bizkar bizi dira. Euskal musikak ez du interesik sortzen erdal munduan, eta horrek kezkatu egiten nau. Baina euskal musika entzuten ez duen jendearen artean ere badira entzule zorrotz askoak.\nDuela gutxi Facebooken azaldu zenuen kontzertu batean gertatutakoa: zuek jotzen ari zinetela, pareko batzuk isildu gabe hizketan eta oihuka aritu zirela. Oso minduta ematen zenuen.\nBatzuetan jasanezina da, zer esanik ez zeure zeurea sentitzen duzun zerbait egitera bazoaz. Rock and rolla egingo banu, ziur asko dantzan arituko ziren. Kontua da nire musika entzun egin behar dela, eta jendearen arreta lortzea zaila dela garaiotan. Jendeak ezin dio zerbaiti arreta jarri hamar minututik gora. Denak izan behar du hiper-motza, eta hiper-arina. Murtxikatuta irenstekoa. Eta batez ere: edukaziorik ez daukagu. Interesatzen ez bazaizu, joan zaitez, eta utzi ni bakean. Kontzertua entzutera joan denak ere ezin du lasai gozatu, hor dagoelako DBHkoak diruditen heldu umetuen koadrila bat. Kontzertua antolatu duena ere gaizki sentitzen da, gauzak antolatzeko gogoa joaten zaio. Kate bat da dena. Halako egoerak askotan gertatzen dira, baina egun hartan bereziki nazkatuta nengoen.\nNola saihestu horrelakoak?\nHasteko, kontzertuetan sarrera jarriz, entzuleen hautaketa egiteko. Bestalde, ezin duzu edonon jo, bilatu behar dira leku goxoagoak, entzulearen arretari hobeto eusten diotenak. Musikari asko dabil gai honekin kezkatuta, beren buruari galdetuz ea merezi ote duen kontzertuak ematea. Ni ere fase horretan nago. Kontzertu onen ostean gustura etxeratzen zara, baina esandakoa, batean kale, bestean bale. Oso nekagarria da, eta azkenerako galdetzen diozu zeure buruari: zuzenekoetatik zer ateratzen dut? Urduri ibiltzea, rollo txarra, sekulako ajea? Orduan, diskoak egingo ditut, moldatuko naiz sarean zabaltzeko, eta kito.\nHala zenioen testu hartan: “Utz dezagun dena Anaia Handiaren eskuetan (…). Guk ez dugu esfortzurik egin behar, eman diezagutela haiek telebista-irrati-egunkari-magazinetatik (…). Hain da nekagarria pentsatzea!”. Anaia Handiaren eragina horrenbestekoa al da?\nZalantzarik gabe. Begira, interneteko lehen urteetan boom bat izan zen blogekin. Denek egiten zuten blog bat, eta sarrera luzeak idazten zituzten, landuak, hitzak eta irudiak nahasirik, bideoren bat ere bai tarteka… eta jendeak irakurri egiten zituen. Orain, 140 karaktereko mikroipuinen lehiaketak egiten dira. Ez dut esaten hori egin behar ez denik, oso datu adierazgarria dela baizik. Dena kontzentratu dugu. Demaseko informazio anabasa honen ondorioz dakigu denetik pixka bat baina ez gara ezertan sakontzeko gai. Panorama pobretzen ari da. Norberak ez badu hartzen bestelako jarrera aktibo bat Twitterren irakurri eta idazteaz gain, nekez aterako du atarramentu onik.\nAutogestioa ere ez da arazo guztiak konponduko dituen formula magikoa”\nEta ze toki egiten dio Anaia Handiak Txuma Murugarreni?\nUste dut badaukadala toki bat. EITBko irrati kateetan entzuten da nire musika. Eta garai batean Goenkaleko tabernan ere jartzen zuten [barrez]. Badakigu ze irizpideren arabera funtzionatzen duten Gaztea-k eta abarrek, baina batzuetan tokatzen zaie euskal musika ere sustatzen dutela frogatzea, eta hor sartzen gara gu. Gu gaude makillaje gelan. AEBetan edo Espainian nik egiten dudanak izan zitzakeen merkatu nitxo hobeak, eta agian izan zitekeen “errentagarria”. Euskal Herrian beti egongo da entzungo zaituen frikiren bat, baina beti ibiliko zara prekarietatean.\nEuskal literaturan Tropela izenez bataiatu zituen Jon Alonsok egun idazle kanonikotzat jotzen diren horien –Atxaga, Saizarbitoria, Sarrionandia eta abar– ondorengoak, 1954. eta 1972. urteen bitartean jaioak. Askotariko idazleak dira, elkarrekin zerikusi gutxikoak. Gauza bakarrak batzen ditu: ez dute lortu beren aurrekoek adinako aitorpena, dirdira eta hedabideen onarpena. Zilegi al da paralelismoa musikarekin? Hitz egin al daiteke Ez Dok Amairuren ondorengo euskal kantautoreen tropelaz?\nBai, hitz egin daiteke. Begira: Joseba Irazokik behin esan zidan gu garela klase ertaineko musikariak. Alegia, tropel hori. Esaten da krisialdi ekonomiko honetan klase ertaina izan dela gehien ahuldu dena. Guk egiten dugunerako badago erreferente nagusi bat: Ruper Ordorika. Eta gure merkatua oso mugatua denez, bizpahiru erreferente hartzen dira, eta gainontzeko guztiak lekurik gabe gelditzen gara.\nMusikari ona ez ezik, musikari mediatikoa ere izan beharra dagoelako egun?\nSeguru. Baina mediatikoa izateko baliabideak eduki behar dira. Pentsatzen aritu naiz gai honetaz: prekarietateak prekarietatea dakar. Guk, adibidez, zuzenekoak hilean behin ematen baditugu, ezin dugu luzaz entseatzen aritu, ez delako errentagarria gero kobratuko ditugun 300 euro horiek guztion artean banatzea. Eta kontrataziorako dauzkagun baldintza prekario horiek ekartzen dute emaitza prekario bat. Mediatikoa izateko baliabiderik ez baduzu ikusgarritasun txikia lortuko duzu, eta ezin diozu denbora gehiago eskaini daukazun aurreikuspena txikia delako, eta horrek berriz ekarriko du ikusgarritasuna txikia izatea… Dena sorgin gurpil bat da. Gainera, zuzenekoetarako taldea behar baduzu, entsegu gelan kantuak zutik jarri behar dituzu aurrena, eta ezin duzu hori egin gaur, eta hurrengo hilabetean beste kontzertu bat dagoenez berriz talde osoa bildu… Ez daukanak ez dauka. Orain, fase horretan nago: zuzenekoekin jarraituko dut ala ez? Egitekotan, nola egingo dut? Formula bat izan daiteke: diskoa ateratzen badut urrian, urritik martxora emango ditut zuzenekoak. Baina lortzen ez baditut hogei data, ez dut bat ere egingo.\nZenbateraino interesatzen zait niri banaketa eta fabrikazioa kontrolatzea? Kantuak sortzeaz gain, diskoa grabatzeaz gain, badut denbora nire diskoaren banaketa eta abarrak egiteko?”\nBururatzen zaizu prekarietatearekin amaitzeko formularik?\nHara, Indonesiako Flores irlaren adibidea jartzen dut askotan. Homo floresiensis bezala bataiatu zutenaren hezur batzuk agertu ziren han. Ikaragarri txikia zen, metro eskas neurtzen zuen. Hasiera batean pentsatu zuten nanismoa zeukala. Gero konturatu ziren ezetz, guztiz osasuntsua zela. Kontua da espezie hura txikiagotu egin zela irla hartako baliabide apurrak hobeto baliatzeko. Bada gure kultura ere nanizatu egin da, Homo florensiensis-a bezala. Lehen bost musikari joaten ginen kontzertuetara, orain hiru besterik ez sarri, eta batzuetan bakarra. Antzerkian, antzera: lehen sekulako atrezzoa eta argi ekipoa eramaten zen, egun bi foku eta kartel bat. Bost aktoreko obretatik, bi aktore izatera. Zer egin genezakeen? Askok diote Eusko Jaurlaritzak diru laguntzaren bat eman beharko lukeela, Frantziakoaren antzeko zerbait: musikariek egiaztatzen badute lan jakin bat egin dutela, jasotzen dute kopuru bat. Ez zait asko gustatzen ideia hori. Uste dut Eusko Jaurlaritzaren edo gobernu baten esku-hartzea nahiko arriskutsua izan daitekeela, tentuz egiten ez bada. Askatasuna edo aniztasuna moztu dezake. Agian nire maniak dira, baina ez naiz oso fio boteretik datorrenaz.\nKulturgileek beraiek hasi behar ote dute beren ekonomia propioak sortzen?\nHor dago aukera, diskoa autoekoitzi eta zerorrek zabaldu. Egia da hori eginez askatasun gehiago izan dezakezula, zure lanean esku-hartze handiagoa, prozesuaren urrats guztiak kontrolatuz. Baina ez dakit. Zenbateraino interesatzen zait niri banaketa kontrolatzea? Zenbateraino fabrikazioa kontrolatzea? Kantuak sortzeaz gain, diskoa grabatzeaz gain, badut denbora nire diskoaren banaketa eta abarrak egiteko? Oso aldapa gora egiten zait. Jendeak dio: dena zuk zeuk egiten baduzu, gutxienez inbertitutako dirua itzuli egiten zaizu beti. Ados. Baina horretarako egin behar dut? Gastatutako dirua berreskuratzeko? Kontu hori guztia oso ondo dago, are gehiago, nik ere ziur egunen batean probatuko dudala. Baina autogestioa ere ez da arazo guztiak konponduko dituen formula magikoa.


“Zure Errenteria- Tu Errenteria” ekimenak gazteei zuzendutako etxebizitzei buruzko bilera bat antolatu du - Gipuzko Buru Batzarra\n“Zure Errenteria- Tu Errenteria” ekimenak gazteei zuzendutako etxebizitzei buruzko bilera bat antolatu du\nBileran parte hartuko dute Maite Peña alkatetzarako hautagaiak eta Eusko Jaurlaritzako Etxebizitzako Plangintzaren eta Prozesu Eragileen zuzendaria den Miren Saratxagak. Zure Errenteriak gazteak jardunaldi honetan parte hartzera animatu nahi ditu beraien ekarpenak egin eta Eusko Jaurlaritzaren eskaintza ezberdinen inguruko informazioa jaso dezaten.\n“Zure Errenteria- Tu Errenteria” EAJ-PNVk Errenteriaren etorkizuneko proiektua osatzeko, errenteriar eta gizarte eragile ezberdinen proposamen eta eskaerak jasotzeko abian jarritako ekimena da. Iniziatiba honen baitan, Errenteriako bizilagunen bizitza kalitateari eragiten dien hainbat gairen inguruko bilerak antolatzen ari dira.\nAste honetan zehar etxebizitza problematika jorratuko da, batez ere gazteei dagokienean, aurreko astean gure herriko higiezinen sektorearekin bilera egin ondoren. Kolektibo ezberdinei entzun nahi zaie etxebizitza beharraren inguruko arazo konkretuak aztertu eta bideragarritasuna duten proposamenak egiteko asmoarekin. Bide honetan, Maite Peña buru duen EAJ-PNVren “Zure Errenteria – Tu Errenteria” ekimenak, Eusko Jaurlaritzako Etxebizitza Plangintzaren eta Prozesu Eragileen Zuzendari den Miren Saratxaga gonbidatu du bilera horretara eta Errenteriako gazte guztiei gonbitea luzatu nahi die Koldo Mitxelena plazako 3. zenbakian, Batzokia tabernaren alboan kokaturiko “Zure Errenteria” egoitzan arratsaldeko 19.30etan egingo den bileran parte har dezaten.\nMiren Saratxagak, Eusko Jaurlaritzatik etxebizitza sozial bat lortzeko mahai gainean jartzen diren aukera ezberdinak azalduko dizkie gazteei eta bestetik gazteek egindako eskari, proposamen eta iritziak jasoko ditu.\n“Zure Errenteria - Tu Errenteria” ekimenak hurrengo asteetan ere lanean jarraituko du herritarrek email, sare sozial eta lokalean bertan egindako ekarpenetan aipatzen dituzten gai ezberdinak jorratuz eta baita Errenteriaren etorkizunerako EAJ-PNV rentzat ardatz nagusiak diren gaiak landuz. Honela, Errenteria murgilduta dagoen gelditasun inertzia gainditu nahi da eta egungo egoerari buelta ematen lagunduko dioten eta bide batez ekonomia espektatibak eta nortasuna emango dioten dinamikak aurrera eraman nahi dira.


Beheko plazako peatonaliazioari eta merkatu plazaren erabilerari buruz hitz egin nahi du Udalak herritarrekin — Mutrikuko Udala\nBeheko plazako peatonaliazioari eta merkatu plazaren erabilerari buruz hitz egin nahi du Udalak herritarrekin\nBeheko plazako peatonaliazioari eta merkatu plazaren erabilerari buruz hitz egin nahi du Udalak herritarrekin Herritarrentzat gai bakoitza lantzeko bilera bana antolatu dute; peatonalizazioaren inguruan merkatari eta tabernariekin ere batuko dira. https://www.mutriku.eus/eu/albisteak/beheko-plazako-peatonaliazioari-eta-merkatu-plazaren-erabilerari-buruz-hitz-egin-nahi-du-udalak-herritarrekin https://www.mutriku.eus/eu/albisteak/beheko-plazako-peatonaliazioari-eta-merkatu-plazaren-erabilerari-buruz-hitz-egin-nahi-du-udalak-herritarrekin/@@download/image/images.jpg\nHerritarrentzat gai bakoitza lantzeko bilera bana antolatu dute; peatonalizazioaren inguruan merkatari eta tabernariekin ere batuko dira.\nBi gairen lanketa dauka eskuartean Udalak: Beheko plazaren peatonalizazioa eta Merkatu plaza herritarren erabilerarako zabaltzea. Erabakiak hartu aurretik, Udalak herritarrekin bildu nahi du eta haien iritziak eta ekarpenak jaso.\nGai bakoitza lantzeko herritarrentzako bilera bana antolatu du Udalak. Horrela, merkatu plazaren erabilerari buruzkoa, azaroaren 10ean, 18:00etan, udaletxean, izango da. Beheko plazaren peatonalizazioari buruzkoa, berriz, azaroaren 17an, 18:00etan, udaletxean. Azken gai hori lantzeko tabernari eta merkatarientzako bilera berezia ere antolatu dute. “Gai horrek zuzenean eragiten die herriaren beheko aldean lan egiten dutenei eta eurekin ikuspuntua jasotzea garrantzitsua delakoan gaude”, nabarmendu du gobernazioburu Joxean Agirregomezkortak. Bilera hori, azaroaren 11n, 15:00etan, udaletxean, izango da.\nUdalaren asmoa lantzen ari diren proposamenak herritarrekin partekatzea da. Bi kasuetan egin nahi dena herritarren eskaeretatik abiatuta dago, baina gauzatu aurretik zenbait gauza adostu beharra ikusten du Udalak.\nMerkatu plazaren erabileraren inguruan, erabilera-arauak dira herritarrekin adostu nahi dena. “Eguraldi txarra denean umeekin egoteko espazioa da herritarrek eskatu zutena. Herriko espazioak aztetu ondoren, merkatu plaza egokia izan daitekeela ikusi dugu”, azaldu du Agirregomezkortak. “Merkatu plaza berriki txukundu eta egokitutako gunea da, eta gainera, umeek jolaserako naturalki erabiltzen duten espazioa batetik oso hurbil dago; Beheko plazatik, hain zuzen ere”. Hala ere, herritarrentzat erabilgarri ipini aurretik, zer eta nola egin daitekeen erabaki nahi dute herritarrekin batera.\nBeheko plazaren peatonalizaziori dagokionez, asmoa honako hau da: postetxearen aurreko aldean ibilgiailuen pasabidea galerazten duten zutoin batzuk jarri. “Pasabidea arratsaldetan eta asteburuetan egongo litzateke itxita”, zehaztu du Agirregomezkortak. “Baina eskuartean ditugun bi gaietan oinarrizko planteamendua da eginda duguna, herritarrekin hitz egin arte ez da azken erabakirik hartuko”, ziurtatu du.


..........::::: zaldibia.org :::::.......... Azaroak_25_\nPatriarkatua egituratutako sistema oso bat da, eta sistema oso bezala egiturazkoak diren zapalketak eragiten ditu, indarkeria egiturak bizirauteko behar duen tresna izaki. Eraso Patriarkarrak agerikoak edo ezkutukoak izan daitezke, gogorragoak edo sotilagoak baina eraso horiek beti izango dira estrukturalak. Gure eguneroko harremanetan eraso horiek ematen dira, eraso horiek pairatzen ditugu. Horiei deitzen diegu Mikromatxismo, ez dira mikroak intentsitatez, baizik eta ezkutukoak bihurtzen direlako askotan, gehienetan. Ernaik, Euskal Estatu Sozialista eta Feministaren bidean, ezkutuko eraso horiek identifikatu, azalerazi eta horien aurka indar guztiz borrokatzeko hautua egina du.\nIndarkeria sexista, ordea, egiturazko erasoen artean agerikoena da, heriotza du azken muturreko ondorioa. Euskal Herrian urtero indarkeriazko eraso ugari pairatzen ditugu, horietako batzuk heriotza kasuekin. Horregatik, gaur, patriarkatuaren biktimak omentzeko lekua hartu nahi dugu. Sistema anker honen atzaparretan hildakoak gure oroimenean eramaten ditugu eta borrokarako indar gehiago ematen digute.\nEraso guztien aurrean autodefentsa da dugun bide bakarra, eta horregatik hain zuzen aldarrikatzen dugu. Euskal Estatu Feminista eraikitzen goazen bitartean, erabili beharko dugu autodefentsa, baina gure helburua eraso guztiak desagertuko diren eszenatokia eraikitzea izango da. Patriarkatua igarotako amesgaiztoa izango den garaia erditzea da gure helburu nagusia.\nEmakume gazteak, antolatzeko beharra dugu, patriarkatuari hortzak erakusteko norbanakoan ahulak garelako, baina kolektiboan garaiezinak. Horregatik hain zuzen, Azaroaren 25eko mobilizazioetan parte hartzeko deia luzatzen dugu, auzoz auzo eta herriz herri imaginatiboki eta era berean zurrunki mobilizatzeko ordua heldu zaigu. Bide horretan egon behar gara mutil gazteak ere, guztion betebeharra baita, erasoei aurre egitea. Emakumeen aitzindaritzaren atzean kokatu eta eurekin batera Euskal Estatu Feminista bururaino eramatea baita gure betebeharra ere.Horregatik, instituzioetatik egun hau propagandarako erabiltzen duten bitartean, inongo aldaketarik nahi ez dutenen aurrean, gu diskurtso eta praktika feminista erradikal batekin aurkeztu behar gara, aske izateko feminismoa delako bide bakarra.\nJende Librea Herri Librean.\nJo Ta Ke Euskal Estatu Feminista Lortu Arte!


AEK eta Etxepare Euskal Institutuaren arteko lankidetzari esker, KORRIKA txikiak eta egitarau bereziak antolatuko dira nazioarteko hainbat unibertsitate eta Euskal Etxetan.\nApirilaren 7a bitartean bozka daitezke bideoak, sartu AEKren YouTube kanalean, ikusi eta aukeratu zure gogokoena!\nKlika egiteko deia zabaldu du Iruñeko 21. KORRIKAren aurkezpen sozialak\nAzarotik gabiltza 21. KORRIKA herriz herri aurkezten, eta jakitera eman dugu dagoeneko lasterketaren xehetasun guztiak. Dena prest dago apirilaren 4tik 14ra euskararen lekuko eta aldarria Euskal Herriko bazter guztietatik eramateko; eta mugarria ospatu eta egitasmoari ongi etorria emateko, aurkezpen soziala izan dugu Iruñean gaur, martxoaren 20an.\nEkitaldiaren segimendua irakur daiteke Twitterreko HARI honetan.\nKORRIKA kulturalaren eskutik, "Gure oroitzapenak" filma\nDagoeneko ikusgai dago “KALAPORTU. Sarrionandiaren lurralde poetikoa” ikuskizuna; eta hori gutxi balitz, KORRIKA kulturalaren bidez ere, “Gure oroitzapenak” filma Euskal Herriko hainbat txokotan egongo da.\n(Egin klika hemen filmaren webgunea ikusteko).\n21. KORRIKAren euskaltegietarako ataza guztiak, jada eskuragarri\nEuskaltegietan lantzeko 21. KORRIKAren inguruko bosgarren (eta azken) material sorta eskuragarri jarri du AEK-k, lasterketaren webgunean. Bildumaren izenburua “Egin Klik KORRIKAri!” da, eta didaktika saileko kideek diseinatu dute.\nAzken bilduma hau eta aurreko lauak hemen daude eskuragarri:\nEuskaltegietarako unitate didaktikoak.\nPORROTX-EN OPARIA: JOXE MARI AGIRRETXEK KLIKA EGIN ZUEN


SIMRISHAMN Zutikako lanparak, kromatua/opalo zuria beira - IKEA\nSIMRISHAMN Zutikako lanparak\nSIMRISHAMN serieko lanpara dotorea, beira eta kromatuzkoa. Etxe osorako argiztapen modernoa, giro atsegina sortzeko. Ondo geratzen da bera bakarrik, bai eta serie bereko beste lanpara batzuekin konbinatuta ere.\nBeirazko pantailak argi lausoa eta apaingarria sortzen du.Produktu honek CE ziurtagiria dauka.Bonbillak bereiz saltzen dira. IKEA taldeak kandela itxurako globoa LED E14 bonbilla, opalo zuria, gomendatzen du (3 un.).Diseinatzailea\nEgitura/ Tutua/ Lanpara-euskarria:NOTRANS, NOTRANS\nPisua:EVA plastiko sendotua\nSIMRISHAMNZutikako lanparakArtikulu kopurua104.377.65\nZabalera: 41 cmAltuera: 19 cmLuzera: 65 cmPisua: 6.78 kgPaketeak: 1\nMuntatzeko argibideakSIMRISHAMN Zutikako lanparak104.377.65\nBeste dokumentu batzukSIMRISHAMN Zutikako lanparak104.377.65\nZutikako lanparak, kromatua/opalo zuria beira\nBonbillak bereiz saltzen dira. IKEA taldeak kandela itxurako globoa LED E14 bonbilla, opalo zuria, gomendatzen du (3 un.).


'Idai' zikloiak Afrika hego-ekialdean eragin duen hondamenaz ohartarazi du NBEk | Mundua | Berria\n'Idai' zikloiak Afrika hego-ekialdean eragin duen hondamenaz ohartarazi du NBEk\nMozambikeri, Zimbabweri eta Malawiri kalte egin dien «klima hondamendia» hego hemisferioan gertaturiko handienetakoa izan daiteke, Nazio Batuen Erakundearentzat\nHainbat emakumezko ur edangarria bilatzeko ahaleginean, duela hiru egun, Beira inguruan (Mozambike). JOSH STEY / EFE\nIdai zikloiak sortutako ekaitz tropikalak Afrika hego-ekialdea astindu du azkeneko bost egunetan, eta, NBE Nazio Batuen Erakundeak atzo jakinarazitakoaren arabera, «klima hondamendi bat» eragin du Zimbabwen, Malawin eta Mozambiken. Azken horretako gobernuarentzat, 600.000 herritar ingururi eragin die. NBE, berriz, areago joan da: 1,7 milioi laguni kalte egin die Mozambiken, 920.000ri Malawin, eta 15.000ri Zimbabwen. Mozambikek 28 milioi biztanle dauzka , eta Malawik, hemezortzi. «Aurreikuspenak betetzen badira, hego hemisferioan gertaturiko hondamen klimatiko handienetako bat izan daiteke», ohartarazi zuen atzo Clare Nullis Munduko Meteorologia Erakundeko kideak. Antzera mintzatu zen Lola Castro MEP Munduko Elikadura Programakoa, eta adierazi «inoiz ez bezalako hondamendia» dela Afrika hego-ekialdean gertatutakoa. NBEren agentziak dira bi erakundeak.\nHildakoei dagokienez, iturri ofizialek adierazi dute 98 pertsona hil direla Zimbabwen, 84 Mozambiken, eta 56 Malawin. Baina Filipe Nyusi Mozambikeko presidenteak herenegun nabarmendu zuenez, litekeena da herrialde horretan 1.000tik gora izatea hildakoak. Haren esanetan, «tamaina handiko giza hondamena» da gertaturikoa. Erreskate lanetan dabiltzan laguntza humanitariorako agentziek zenbait hedabideri azpimarratu dietenez, bizirik irautea lortu dutenetako asko oso urrutiko eremuetan geratu dira harrapatuta. Errepideak txikituta daude; eraikinak aurrean eraman ditu zikloiak, eta herrixkak urpean daude.\nJoan den ostegunean sartu zen zikloia Mozambiken, Indiako ozeanotik, eta orduko 170 kilometroko abiadurako haizeteek Beira kostaldeko hiria txikitu zuten. Gurutze Gorriaren Nazioarteko Batzordearearen arabera, eraikinen %10ek soilik eusten diote zutik. Save the Children GKE gobernuz kanpoko erakundeak modu oso grafikoan azaldu du zikloiak nola eragin dion 500.000 biztanleko hiriari: «Uharte bat da ozeanoan». Kontuan hartu behar da, gainera, zikloia heldu baino lehenago euri asko egin zuela inguru horretan.\nHorregatik, egoera zein den deskribatu du Herve Verhoosel MEPekoak: «Teilatuak jendez lepo daude, baita Beiratik kanpo dauden lur eremu garaiagoak ere. Barne ozeanoak kilometroka eta norabide guztietan ari dira hedatzen». Caroline Haga Gurutze Gorriaren Nazioarteko Batzordeko teknikariak azpimarratu zuen, atzo, NASArekin eta Europako Espazio Agentziarekin jarri direla harremanetan, satelite bidez kaltetutako eremuen «irudi oso bat» lortzeko ahaleginean. Batzorde bereko Matthew Cochranentzat, «mundua» oraindik ez da «hondamenaren larritasunaz» jabetu.\nMozambiken gertatu izan dira uholde larriak, eta zikloiek astindu izan dute. 2000ko otsailean eta martxoan, adibidez, 700 bat pertsona hil ziren euriteen ondorioz. Gainera, lantzeko moduko 1.400 kilometro koadro lurri eragin zieten uholdeek. Oraingoan ere hamaika labore eremu txikitu ditu zikloiak. Hain justu, orain ziren ereindako uzta jasotzekoak. Nullis MEPekoarentzat, Beira inguruan orain ez dute ura non drainatu. «Hau guztia ez da azkar desagertuko».\nHondamenari aurre egiteko, laguntza eskatu die Munduko Elikadura Programak haren nazioarteko bazkideei: 12,3 milioi inguru Mozambikerako, eta bederatzi bat milioi euro Malawirako. Oraingoz ez dute zehaztu Zimbabwerako diru kopurua.\nEB Europako Batasunak, berriz, 3,5 milioi euro eman ditu zikloiak kalte egindakoei laguntzeko. Christos Stylianides Laguntza Humanitario eta Krisi Kudeaketarako Europako Komisarioak atzo zehaztu zuenez, diru hori erabiliko dute lan logistikoetarako eta biktimak artatzeko.


Unidas Podemosek salaketa jarri du Martxoaren 3ko sarraskian Martin Villak zer «erantzukizun» izan zuen iker dezaten | Politika | Berria\nJuantxo Lopez de Uralde, Pilar Garrido eta Roberto Uriarte diputatuak Gasteizko Justizia Jauregiaren parean Berria Tamaina handiagoan ikusi\nPilar Garrido, Juantxo Lopez de Uralde eta Roberto Uriarte Unidas Podemos alderdiko Espainiako Kongresuko diputatuek Rodolfo Martin Villa ministro ohiaren aurkako salaketa erregistratu dute Gasteizko epaitegietan. Martin Villak 1976an Gasteizen izandako gertakarietan izan ditzakeen erantzukizun penal «posibleak» argitze aldera. Gaineratu dute iraganean «krimenak» egin dituzten Espainiako «segurtasun indarren» eta hainbat agintariren zigorgabetasuna amaitu behar dela. Beraz, «beharrezkoa da» maila horretako giza eskubideen urraketen erantzuleak justizia auzitegietan epaitzea, nabarmendu dutenez.\nMartin Villak astelehen honetan Nueva Economia Forumeko informazio gosari batean tonu ironikoan egindako adierazpenetan esan zuen litekeena dela 1976ko Martxoaren 3an Gasteizen eta 1978ko uztailaren 8an Iruñean gertatutako hilketen «erantzule politiko eta penala» izatea. Halere, esan zuen gobernuak ez zuela «plan sistematiko, orokortu eta antolatu bat gobernu demokratiko baten aldeko espainiarrak izutzeko pertsona esanguratsu jakin batzuk hilda», haren aurkako akusazio autoak dioen bezala.\nUnidas Podemoseko diputatuek argitu dute salaketa Gasteizen jarri dutela hor daudelako horiek epaitzeko instrukzio epaitegiak. Are, Martin Villaren kontrako salaketa hau Argentinako epaileek hasitako prozesu judizialari «kalterik egin gabe» hasi dutela esan dute diputatuek: «Gaur egun etenda baitago».\nSalaketaren nondik norakoak\nGogorarazi dute hilketa hori ikertzeko ireki ziren aurretiazko eginbideak artxibatu egin zirela, inolako ikerketa polizial edo judizial eraginkorrik gabe. Horregatik, alderdiak aurkeztu duen salaketaren arabera, bai gertaera horiek, bai 1978ko Iruñeko Sanferminetan gertatutakoak «ez ziren inolaz ere gertakari bakarrak izan, ezta bakanak ere, eta testuinguru orokor batean kokatzen dira». Estatu osoan dozenaka kasu dokumentatu dira 1976ko eta 1980ko urteetan, «inolako kondena judizialik gabe», salatu dute diputatuek.\nEra berean, salaketan esplikatzen da Martxoaren 3ko agenteen arteko elkarrizketen grabazioak gordeta daudela oraindik ere. Elkarrizketa horietan, Martxoaren 3an eliza hustean izandako esku hartzea deskribatzen da. Eliza horretan greban zeuden langileen batzarra egiten zen, eta grabazioetatik argi eta garbi ondorioztatzen da elizan bildutako pertsonen aurkako erasoaren plangintza. «Hau gerra bat da erabat, munizioa eta granadak amaitzen ari zaizkigu. Aldatu. Historiako jipoirik handienetako bat eman dugu. Bide batez, hemen sarraski bat izan da. Aldatu». Horiek dira polizia kanalaren bidez jasotako elkarrizketen aldaketa batzuk, salaketan aipatzen direnak.\nDiputatuentzat, egitate horiek gizateriaren aurkako delitu gisa har daitezke, «bizitza bezalako oinarrizko ondasunei eragiten dietelako eta estatuaren instantziek bultzatutako plan bati obeditzeko zantzuak daudelako». Salaketan ageri den bezala, diputatuek baieztatu dute «hainbat tresna juridiko» daudela nazioarteko ikuspegitik eta bertako arauditik Gasteizen martxoaren 3an gertatutako «egitate larriak ikertzeko eta epaitzeko».\nAzkenik, azpimarratu dute biktimek eskubidea dutela egia, justizia, erreparazioa eta ez errepikatzeko bermeak sustatzeko, eta «orain arte sistematikoki ukatu» zaiela. Horregatik, Uraldek, Garridok eta Uriartek salaketa onar dezala eskatu diote Gasteizko instrukzio epaitegiari, eta dagokion prozedurari hasiera eman diezaiola; «delitu egitateak» eta Martin Villaren erantzukizun posiblea eta esku hartzea ikertzeko.


author_facet:"Euskadi. Hezkuntza, Unibertsitate eta Ikerketa Saila" topic_facet:"Industria-robotika (Modulua)" topic_facet:"Automatizazioa eta robotika industriala (Heziketa Zikloa). Goi maila" topic_facet:"Muntaia- eta mantentze-lan elektriko/elektronikoak (Modulua)" topic_facet:"Sistema Hidraulikoaren eta Pneumatikoaren Muntaia eta Mantentze Lanak (Modulua)"\nEgilea: Euskadi. Hezkuntza, Unibertsitate eta Ikerketa Saila Proposatutako gaia: Industria-robotika (Modulua) Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Sistema Hidraulikoaren eta Pneumatikoaren Muntaia eta Mantentze Lanak (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Arrantza kuotak ezartzeko behar den gardentasunean "atzerapausoa" eman dela ohartarazi du Izaskun Bilbaok\nEuropako Parlamentuko EAJ-PNVko diputatu Izaskun Bilbao Barandicak atzo gaueko azken orduan salatu zuenez, atzerapausoa eman da arrantzako kuotak ezartzeko behar den gardentasunaren alorrean\n27 Apirila | Europako Legebiltzarra\nOrdezkari jeltzalearen ustez, estatu kideeen Ordezkaritza Iraunkorren Konferentziak (COREPER) ez du onartu Mediterraneoan eta Ekialdeko Atlantikoan hegalaburraren epe luzerako kudeaketa planari buruz Parlamentuak eta Kontseiluak hitzeman zuten erakunde arteko akordioa, erakunde legegileak Estatuaren erantzukizunetan ustez eskumenak inbaditzeagatik.\nEuropako Parlamentuak txosten bat eztabaidatu zuen atzo. Txosten horren bidez, espezie hori berreskuratzeko plana, 2006an nazioarte mailan arbitratua, espezie horren arrantzaren epe luzerako kudeaketa-plan bihurtzen da, agian baliotsuena ingurumen-ikuspegitik, akordioan aipatzen den arrantza-eremuan. Berreskuratze plana indarrean sartu aurretik, harrapaketa gehienak Japoniako merkatura esportatzen ziren. Bilakaera hori posible izan da txosten zientifikoek egiaztatzen dutelako stock nahikoa berreskuratu dela. Espezie hori Babesteko Nazioarteko Batzordearen (ICCAT) gomendioei jarraituz onartu da plana. Planak espezie horrek mende hasieran bizi izan zuen une kritikora itzultzea eragotziko duten arrantza mailak bermatzen ditu.\nEuropako Parlamentuko euskal diputatuak atzo bertan esan zuen albiste ona dela kudeaketa plan hau Mediterraneoan eta Atlantikoan garatzea iragartzen duena. “Plan horrekin gaindituko dugu, esan du, mende honetan lehen hamarkadan espezie honek ezagutu zuten kolapsoa. Berreskuratze planak emaitzak ekarri ditu eta epe luzerako kudeaketa plan batekin ordezka genezake, beste hainbat espezietarako daukaguna bezalakoa. Itsasoan stocka babestea bermatzen duen plana da. Sektoreari lan egitea ahalbidetuko dio eta egonkortasuna emango dio bere jarduerak epe ertain eta luzean ahalbidetuz”.


Gazte transexual baten gorputz enbor tatuatua, Zinegoak 2016ko irudia\nPublicado 2016/01/12 12:33:18CET\nZinegoak Gaylesbotrans Nazioarteko Zinema eta Arte Eszenikoen Jaialdiak otsailaren amaieran Bilbon ospatuko den 2016ko edizioaren kartela aurkeztu du. Joss Manz artistaren argazki bat da, "Transformation, scars for freedom" (Eraldaketa, askatasunerako orbainak) izenburukoa, eta gazte transexual baten gorputz enbor tatuatua erakusten du. Irudiak Hegoak Elkarteak antolatzen duen Afrodita argazki lehiaketa irabazi zuen iaz.\n"Edizio bakoitzean, kartelarekin, jendartearen gehiengoak gutxi ezagutzen duen LGTBI mundu anitzarekin loturiko gai bat mahai gainean jartzen saiatzen gara. Aurten gizonezkoen trans errealitatea ikustarazi nahi genuen", azaldu du Pau Guillen jaialdiaren zuzendariak.\nArgazkia Zinegoak jaialdiaren edizio berriaren irudi nagusia izango da, eta Bilbo osoan jarriko diren 3.500 kartel baino gehiagotan agertuko da, bai eta eskuko 4.000 egitarau baino gehiagoren azalean ere. Gainera, jaialdiaren laguntzaile diren lokaletan, turismo bulegoetan eta barrutiko zentroetan doan eskuratu ahalko dira. Halaber, martxoan zehar Zinegoak Hedapenean sailean parte hartuko duten 30 udalerrietatik ere banatuko da.


Ana Belen eta Evaristo elkarri zirika | Slump doktorearen zaintiratua\nHasiera » Musika » Ana Belen eta Evaristo elkarri zirika\nEvaristo eta Ana Belen, 'Adios pequeña' filman\nARGIA.com-eko kideok egin behar ditugun lanen artean, badira batzuk oso mekanikoak. Kodeak aldatu, formularioak bete… Musika bidaide atsegina izan ohi da horrelakoetan, saguaren erritmoa arintzen duelako. MP3rik ezean, Internet aliatu ona izan daiteke. YouTube-ra sartu, gustuko musika estiloaren edo taldearen Playlist-a aukeratu, kaskoak jarri eta listo, lanean ari zaren bitartean kanta mordoa entzuteko aukera izango duzu. Halaxe egin dut gaur. Nostalgiak harrapatuta, La Polla Records taldearen Playlist bat aukeratu eta formularioak betetzeari ekin diot. Erritmo onean nindoan, bideo bitxia aurkitu dudan arte. Aguraindarren Estrella del rock (1984) abestia entzuten da, baina baxu, taberna bateko irratitik emititzen ari balira bezala. Bat-batean, emakumezko baten ahotsa: “¿Alguien sabe dónde puedo encontrar a Carlos Iturriaga?” (Badaki inork non aurki dezakedan Carlos Iturriaga?). Eta gizonezko baten erantzuna: “¿Para qué buscas a Carlos? ¿Qué pasa, tu marido no te lo hace bien?” (Zertarako aurkitu nahi duzu Carlos? Zer gertatzen da, zure senarrak ez dizu ongi egiten?).\nFormularioaren pantaila txikiagotu eta bideoa ikusi dut. Arraioa, emakumezkoa Ana Belen da, eta gizonezkoa Evaristo! TVE2 kateko irudiak dira, film batekoak. La Pollako abeslaria oso gazte dago bideoan. Gandorragatik eta belarri xabal horiengatik ez balitz, nekez identifikatuko genuke. Filmak Adios pequeña du izena. Imanol Uribek zuzendu zuen 1986an, eta Beatriz izeneko abokatua (Ana Belen) da protagonistetako bat. YouTubeko bideoan Bilboko taberna bateko irudiak ageri dira, eta Evaristo billarrean jokatzen ari da. Eszena laburra da, baina ikusgarria. Hauxe da lotura: www.youtube.com/watch?v=CVJq48W7o1Q.